JIM dan NTF bincang buka pusat tahanan sementara PATI di fasiliti sedia ada
Oleh KOSMO!

19 Oktober 2020, 6:34 pm
Oleh MOHD. HUSNI MOHD. NOOR
PUTRAJAYA – Jabatan Imigresen Malaysia (JIM) dan Pasukan Petugas Kebangsaan (NTF) merancang untuk membuka pusat tahanan sementara bagi menempatkan pendatang tanpa izin (PATI) yang ditahan menerusi Op Benteng.
Ketua Pengarah Imigresen, Datuk Khairul Dzaimee Daud berkata, antara rancangan berkenaan termasuk menggunakan kemudahan sedia ada seperti kem-kem Pusat Latihan Khidmat Negara (PLKN) dan lain-lain.
Beliau berkata, pusat tahanan sementara itu bertujuan menampung keperluan semasa tahanan membabitkan pendatang asing tanpa izin (PATI) yang ditangkap dalam Op Benteng.
“Sejak 1 Mei sehingga 18 Oktober lalu, Op Benteng berjaya menahan sebanyak 7,397 orang PATI.
“Turut ditahan ialah 766 orang tekong dan 316 orang penyeludup yang terbabit dalam aktiviti kemasukan PATI secara haram ke dalam negara dan aktiviti penyeludupan. Selain itu, sebanyak 208 buat bot dan kapal telah berjaya ditahan,” katanya dalam kenyataan hari ini.

Khairul Dzaimee berkata kerjasama JIM dan NTF sangat penting bagi mengekang kemasukan PATI ke negara ini selain menjaga kedaulatan sempadan negara terutama dalam situasi pandemik Covid-19.
Katanya, PATI yang masuk secara haram adalah sangat berisiko sebagai pembawa dan penyebar virus Covid-19 kerana mereka tidak membuat sebarang pemeriksaan kesihatan dan langkah-langkah pencegahan.
Menurutnya, antara perkara lain dibincangkan bersama NTF termasuk pengurusan Pati yang ditangkap oleh NTF dan diserahkan kepada JIM dalam Op Benteng.
“Turut dibincangkan ialah pengusiran PATI ke negara asal dan bagaimana peranan NTF dapat membantu melancarkan urusan pengusiran ini,” katanya. – K! ONLINE


Statistik rakyat Johor bekerja di Singapura dibincang dalam Mesyuarat EAC hari ini – PM
Oleh NOR IDAYU BOSRO

19 Oktober 2020, 6:22 pm
PUTRAJAYA – Cadangan penubuhan pasukan petugas khas bagi mengumpul data dan statistik rakyat Johor yang bekerja di Singapura antara yang dibincangkan dalam Mesyuarat Majlis Tindakan Ekonomi (EAC) hari ini.
Perdana Menteri, Tan Sri Muhyiddin Yassin mempengerusikan majlis itu pada hari pertama beliau kembali ke pejabat di Bangunan Perdana Putra di sini setelah menjalani kuarantin kendiri selama 14 hari hingga Jumaat lepas.
Menerusi kenyataan yang dimuat naik di Facebook, Muhyiddin memaklumkan bahawa Mesyuarat EAC itu khusus bagi membincangkan kesan pandemik Covid-19 terhadap ekonomi negeri Johor.
Katanya, mesyuarat juga menyentuh mengenai keperluan membuka semula sempadan Johor dan Singapura antara lain bagi melonjakkan semula aktiviti ekonomi yang memberi manfaat kepada rakyat.
“Turut dibincangkan ialah permohonan pembiayaan oleh Kerajaan Negeri Johor bagi menghidupkan semula industri pelancongan susulan penularan wabak Covid-19 yang memberi kesan besar kepada sektor tersebut,” katanya.
Mesyuarat yang diadakan secara sidang video itu disertai oleh Menteri Perdagangan Antarabangsa dan Industri, Datuk Seri Mohamed Azmin Ali; Menteri Kewangan, Datuk Seri Tengku Zafrul Tengku Abdul Aziz; Menteri di Jabatan Perdana Menteri, Datuk Seri Mustapa Mohamed; Menteri Besar Johor, Datuk Hasni Mohammad serta pegawai-pegawai kanan daripada Bahagian Perancangan Ekonomi Negeri Johor.

Muhyiddin berkata, beliau seterusnya mempengerusikan Sidang Khas Majlis Keselamatan Negara bagi membincangkan situasi terkini jangkitan Covid-19 dalam negara.
Menurutnya, pelbagai isu dibincangkan termasuk mengenai status jangkitan Covid-19 di Sabah dan Lembah Klang, pengukuhan tindakan mengawal penularan jangkitan dan keupayaan semasa kesihatan awam negara.
“Kesemua perkara akan diteliti semula dalam Mesyuarat Khas Teknikal Menteri berhubung Perintah Kawalan Pergerakan sebelum diputuskan,” katanya. – K! ONLINE


865 kes positif, dua kluster baharu
Oleh KOSMO!

19 Oktober 2020, 5:56 pm
Oleh NUR SHARIEZA ISMAIL
PUTRAJAYA – Sebanyak 865 kes baharu Covid-19 dilaporkan hari ini termasuk daripada dua kluster baharu menjadikan jumlah kes positif sebanyak 21,363 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 858 kes adalah penularan tempatan manakala tujuh kes import.
“Kluster yang dikesan hari ini ialah Kluster Hentian di Hulu Langat Selangor dengan tujuh kes dan Kluster Bukit di Melaka (15 kes),” katanya pada sidang akhbar di Kementerian Kesihatan di sini hari ini.
Noor Hisham berkata, tiga lagi kematian berkaitan Covid-19 dilaporkan menjadikan jumlah keseluruhan kes kematian sebanyak 190.
Pada masa sama, beliau berkata, sebanyak 455 kes pulih dilaporkan menjadikan jumlah keseluruhan kes pulih adalah 13,717 setakat hari ini. – K! ONLINE


Perak lanjutkan pengecualian denda, diskaun premium tanah
Oleh KOSMO!

19 Oktober 2020, 5:51 pm
Oleh SHAARANI ISMAIL
IPOH – Kerajaan negeri Perak melanjutkan tawaran pengecualian denda lewat dan pemberian diskaun untuk tunggakan cukai tanah serta bayaran premium tanah yang ditawarkan sebelum ini hingga 31 Disember depan.
Menteri Besar, Datuk Seri Ahmad Faizal Azumu berkata, lanjutan itu dibuat bagi meringankan beban dan tanda prihatin terhadap rakyat dan komuniti perniagaan yang terkesan akibat penularan pandemik Covid-19.
Katanya, ia membabitkan pengecualian denda lewat bagi Cukai Tanah Berulang sehingga 31 Disember 2020 untuk semua jenis hakmilik.
“Untuk diskaun, ia membabitkan diskaun bagi pembayaran sekaligus tunggakan, diskaun 30 peratus bagi tunggakan cukai tanah untuk tunggakan melebihi RM1 juta.
“Diskaun 25 peratus bagi tunggakan cukai tanah antara RM500,000 hingga RM999,999, diskaun 20 peratus bagi tunggakan cukai di bawah RM500,000 dan diskaun sebanyak 15 peratus bagi mereka yang membayar secara ansuran tunggakan cukai tanah sehingga 31 Disember 2020,” katanya dalam kenyataan di sini hari ini.

Ahmad Faizal berkata, selain itu, kerajaan negeri turut menawarkan diskaun ke atas bayaran premium tanah bagi Notis 5A dan 7G.
Katanya, bagi premium berjumlah RM5 juta dan ke atas, ia memerlukan kertas pertimbangan khas ke Majlis Mesyuarat Kerajaan (MMK).
“Bagi premium bernilai di bawah RM5 juta, diskaun yang ditawarkan adalah seperti berikut iaitu diskaun 30 peratus bagi premium melebihi RM3 juta hingga RM4.99 juta, diskaun 25 peratus bagi premium antara RM2 juta hingga RM2.99 juta.
“Diskaun 15 peratus pula bagi premium antara RM500,000 hingga RM1.99 juta dan diskaun 10 peratus bagi premium di bawah RM500,000,” katanya.
Katanya, kesemua pemberian diskaun itu bagaimanapun terhad kepada notis yang dikeluarkan bagi tahun semasa dengan pembayaran dibuat sebelum 31 Disember 2020.
Beliau berkata, pengecualian denda dan tawaran diskaun ini akan mengakibatkan impak kewangan berjumlah RM6.65 juta kepada kerajaan negeri. – K! ONLINE


APM bantu agih 1,400 air mineral
Oleh KOSMO!

19 Oktober 2020, 5:59 pm
Oleh ISKANDAR SHAH MOHAMED
SHAH ALAM – Lebih 1,400 botol air mineral diagihkan kepada penduduk Pangsapuri Sri Angkasa, Seksyen 28 di sini, bagi kegunaan menghadapi gangguan bekalan air hari ini.
Semua air minuman itu dibekalkan Pengurusan Air Selangor Sdn. Bhd. (Air Selangor) secara berperingkat kepada penduduk di lokasi yang terjejas di daerah ini.
Jurucakap Angkatan Pertahanan Awam (APM) Klang berkata, penghantaran air mineral itu dilakukan pihaknya selepas menerima panggilan untuk bantuan jentera pada pukul 3 petang tadi.
“Tiga anggota dan sebuah lori APM kemudiannya dikerah untuk mengambil dan menghantar air tersebut.
“Bantuan penghantaran itu melibatkan sebanyak tujuh kotak besar berisi lebih 1,400 minuman,” katanya kepada Kosmo! di lokasi tersebut di sini hari ini.

Tambahnya, semua air berkenaan selamat diagihkan kepada penduduk pada pukul 3.50 petang.
Air Selangor dalam kenyataan pagi tadi memaklumkan lebih 1.1 juta pemegang akaun di 1,292 kawasan di tujuh wilayah terlibat mengalami gangguan bekalan air tidak berjadual susulan henti tugas empat Loji Rawatan Air (LRA) Sungai Selangor akibat pencemaran bau.
Wilayah yang terjejas itu meliputi Kuala Lumpur, Petaling, Klang/Shah Alam, Kuala Selangor, Hulu Selangor, Gombak dan Kuala Langat.
Kesemua pengguna di kawasan tersebut dijangka akan mendapat bekalan air semula dalam tempoh 24 jam. – K! ONLINE


Warga Pakistan gagal seludup pakaian
Oleh KOSMO!

19 Oktober 2020, 5:54 pm
Oleh YATIMIN ABDULLAH
RANTAU PANJANG – Seorang lelaki warga Pakistan dicekup anggota Pasukan Gerakan Am (PGA) Batalion 9 ketika cuba menyeludup pakaian, tudung dan telekung bernilai RM150,480 sewaktu Sekatan Jalan Raya (SJR) Banggol Kong, Jeram Perdah di sini semalam.
Lelaki itu ditahan sewaktu sedang memandu kenderaan pelbagai guna (MPV) jenis Toyota Avanza yang sarat dengan muatan barangan itu pada pukul 2 petang.
Pegawai Pemerintah PGA Batalion 9, Superintendan Nor Azizan Yusof berkata, sebelum suspek ditahan, pihaknya melakukan rondaan rutin di sekitar jalan Pohon Tanjung dekat Jeram Perdah.
Menurutnya, semasa rondaan, anggotanya telah terserempak dengan sebuah kenderaan yang dalam keadaan mencurigakan.
“Anggota PGA kemudian mengekori kenderaan itu dan telah berjaya menahannya di SJR Banggol Kong.

“Hasil pemeriksaan yang dilakukan membawa kepada penemuan pelbagai bungkusan kain pasang dan tudung. Anggota PGA kemudian telahmeminta dokumen mengenai muatan barangan yang dibawa, namun pemandu gagal mengemukakan sebarang surat kebenaran berkaitan perkara itu,” katanya ketika dihubungi Kosmo! hari ini.
Nor Azizan berkata, siasatan awal mendapati barangan tersebut diseludup dari negara jiran untuk dijual di pasaran tempatan.
Tambahnya, kesemua barangan rampasan termasuk kenderaan dan suspek telah di bawa ke Balai Polis Jeram Perdah untuk tindakan lanjut.
Kes disiasat mengikut Seksyen 135 (1) (e) Akta Kastam 1967. – K! ONLINE


217 penagih tegar Terengganu jalani hukuman lebih berat
Oleh MOHD AZLI ADLAN

19 Oktober 2020, 6:36 pm
KUALA TERENGGANU – Seramai 217 penagih dadah tegar Terengganu yang melakukan kesalahan berulang telah dikenakan hukuman penjara lebih berat sehingga 13 tahun oleh mahkamah sejak awal tahun ini
Ketua Polis Terengganu, Datuk Roslee Chik berkata, kesemua pesalah itu dijatuhi hukuman mengikut Seksyen 15(1)(a) Akta Dadah Berbahaya 1952 dan boleh dihukum di bawah Seksyen 39C akta sama kerana terlibat dalam aktiviti penyalahgunaan dadah lebih daripada sekali.
Beliau berkata, seksyen itu memperuntukkan pesalah yang melakukan kesalahan buat kali kedua boleh disabitkan hukuman penjara antara lima hingga tujuh tahun.
“Hukuman penjara tujuh hingga 13 tahun pula boleh dikenakan sekiranya dia ditangkap atas kesalahan menagih dadah buat kali ketiga dan ke atas.
“Pendekatan mendakwa penagih tegar mengikut seksyen yang mengenakan hukuman lebih berat bagi memastikan mereka berada lebih lama di dalam penjara sekali gus tidak dapat mempengaruhi golongan remaja di luar,” katanya.
Beliau berkata demikian selepas menyerahkan barangan rampasan narkotik untuk pelupusan di Ibu Pejabat Polis Kontijen Terengganu di sini hari ini.

Ia meliputi dadah pelbagai jenis seperti pil kuda, syabu, heroin, ubat batuk, daun ketum, Erimin 5 dan ecstasy bernilai lebih RM1.59 juta yang telah dirampas di negeri ini sepanjang tahun 2018 dan 2019.
Roslee berkata, strategi menghukum penagih tegar dengan lebih berat dirasakan lebih praktikal berbanding menghantar mereka ke pusat pemulihan penagihan narkotik (Puspen) berulang kali.
Jelas beliau, segelintir penagih tegar itu dikhuatiri akan mempengaruhi penagih baru dan muda untuk terus terjebak dalam kancah dadah sewaktu mereka menjalani rawatan pemulihan di Puspen.
“Sebagai perbandingan, seramai 108 penagih tegar telah dihukum mengikut Seksyen 39C Akta Dadah Berbahaya 1952 sepanjang tahun lalu,” katanya. – K! ONLINE


Siasat unsur sabotaj pencemaran air
Oleh KOSMO!

19 Oktober 2020, 6:39 pm
Oleh MOHAMAD NAUFAL MOHAMAD IDRIS
SHAH ALAM – Kerajaan negeri digesa menyiasat sebarang unsur sabotaj dan khianat berhubung pencemaran sumber air yang kerap berlaku di Selangor.
Ahli Dewan Undangan Negeri (ADUN) Kota Anggerik, Najwan Halimi berkata, ini berikutan kekerapan masalah tersebut telah menyusahkan orang ramai.
“Kekerapan berlakunya insiden henti tugas tidak berjadual mutakhir ini perlu disiasat dan tindakan tegas wajib diambil oleh kerajaan negeri.
“Apakah wujud unsur sabotaj dan khianat sehingga acap kali sumber air Selangor dicemar oleh pihak bertanggungjawab?,”ciapnya yang membalas ciapan Twitter Menteri Besar Selangor, Amirudin Shari.
Sementara itu, ADUN Pelabuhan Klang, Azmizam Zaman Huri dalam kenyataan di laman rasmi Facebooknya menegaskan
Amirudin perlu mengambil tindakan tegas kepada mana-mana kakitangan agensi teknikal dan kerajaan yang cuai serta tidak amanah dengan tugas mereka.

Menurutnya, ini merupakan masa yang sesuai untuk kerajaan negeri melakukan pembersihan terhadap agensi milik mereka supaya rakyat Selangor melihat kerajaan serius menyelesaikan isu tersebut.
“Pengalaman yang berlaku di MBSA perlu dijadikan sebagai pengajaran di Selangor.
“Rakyat Selangor sudah bosan dan hanya mahukan jalan penyelesaian, bukannya alasan demi alasan,” katanya. – K! ONLINE


Rumah Datuk Maharaja Lela terbiar lebih 10 tahun
Oleh KOSMO!

19 Oktober 2020, 6:27 pm
PASIR SALAK – Rumah tokoh pejuang negara, Datuk Maharaja Lela di sini sudah terbiar lebih 10 tahun lalu tanpa diselenggarakan sehingga ia dikatakan menjadi sarang penagih dadah.
Rumah tradisional itu dibina semula mengikut reka bentuk asal rumah pahlawan Melayu itu yang terkenal dengan penentangannya terhadap penjajahan Inggeris lebih 100 tahun lalu.
Menariknya rumah tersebut bercirikan reka bentuk Melayu Perak iaitu rumah kutai dan ia dibina di atas tapak asal kediaman Datuk Maharaja Lela.
Tinjauan mendapati kediaman itu mengalami kerosakan di bahagian anjung, ibu rumah, anak rumah, bilik tidur serta dapur. Bangunan dinamakan ‘balai’ yang terletak bersebelahan rumah tersebut juga rosak teruk dan hampir roboh.
Rumah Datuk Maharaja Lela merupakan satu daripada tiga komponen utama di Kompleks Sejarah Pasir Salak yang terbiar selain Galeri Pemimpin dan Resort Pasir Salak.
Pengerusi Parti Putra Perak, Datuk Hamidah Osman yang kesal dengan keadaan itu berkata, rumah itu mempunyai nilai sejarah negara yang amat tinggi.

Menurutnya, kesan sejarah seperti kubu pertahanan di sekeliling kawasan rumah tersebut masih wujud, namun langsung tidak dijaga.
“Nilai sejarah di sini bukan hanya sejarah untuk Perak tetapi sejarah negara. Saya rasa amat sedih melihat keadaan rumah ini yang jika terus dibiarkan, dua tiga tahun lagi mungkin akan roboh,” katanya.
Beliau berharap kerajaan memberi perhatian terhadap Rumah Datuk Maharaja Lela dan resort serta semua komponen dalam kompleks di Pasir Salak dengan memberikan peruntukan baik pulih.
Menurutnya, adalah merugikan jika tempat yang cantik dan mempunyai nilai sejarah negara yang tinggi itu terus terbiar.
“Kalau nak bangunkan semula rumah ini, saya rasa RM2 juta sudah mencukupi atau dibangunkan secara peringkat mengikut keperluan dan kemampuan kewangan kerajaan. Jangan terus dibiarkan sehingga menyembah bumi, kalau nak buat baharu, kosnya lebih tinggi,” katanya. – K! ONLINE


Lebih seminggu tinggal di dalam kereta selepas diberhentikan kerja
Oleh KOSMO!

19 Oktober 2020, 6:51 pm
Oleh SHAARANI ISMAIL
KAMPAR – Selepas diberhentikan kerja berikutan pandemik Covid-19, sepasang suami isteri tepaksa menjadikan kereta mereka sebagai kediaman sementara selepas tidak mampu menyewa tempat tinggal.
J. Rajakumari, 45, dan suami, P. Sivagamiselvan, 45, yang sebelum ini bekerja sebagai tukang cuci di Johor Bahru selama hampir 9 tahun, membuat keputusan pulang ke kampung halaman di Kampar sejak Julai lalu selepas hilang pekerjaan.
Pada awalnya, Rajakumari merancang untuk mendiami rumah pusaka tinggalan mendiang bapanya, bagaimanapun berikutan keadaan rumah yang terlalu uzur, rosak dan tidak selamat didiami mereka memilih untuk menjadikan kereta sebagai rumah sementara.
“Kami jadi hilang punca, tak tahu ke mana nak pergi, jadi kami buat keputusan tinggal dalam kereta.
“Kami letakkan kereta kami jenis Proton Iswara ini di sebuah stesen minyak di Bandar Baru Kampar supaya kami boleh gunakan bilik air di situ untuk mandi dan membersihkan diri,” katanya ketika ditemui pemberita di sini hari ini.

Mengakui memang tidak selesa menjadikan kereta sebagai tempat tinggal ditambah dengan keadaannya yang terpaksa bergantung dengan kerusi untuk bergerak, Rajakumari tetap nekad kerana tiada pilihan.
“Saya menghidap penyakit kencing manis kronik, tapi apa yang saya boleh buat, anak tiada, saudara tiada.
“Nak cari rumah sewa, kami tak mampu apatah lagi duduk di hotel, jadi kami cekalkan hati jalani kehidupan, makan dan tidur dalam kereta sahaja,” katanya.
Bagaimanapun, kisah hidup pasangan terbabit mendapat perhatian Ahli Dewan Undangan Negeri (ADUN) Tualang Sekah, Datuk Nolee Ashilin Mohammed Radzi yang kemudian membantu membaikpulih kediaman pusaka Rajakumari yang uzur menerusi program Jiwa Murni yang dijayakan bersama Jabatan Bomba dan Penyelamat Malaysia (JBPM) Perak dan MIC Bahagian Kampar.
Melaluinya kediaman pasangan itu dibaikpulih dengan kos lebih lebih RM20,000 yang dilaksanakan secara gotong-royong, lengkap dengan kemudahan dua bilik.
Rajakumari berkata, sementara menunggu kediaman itu siap, mereka ditempatkan di sebuah rumah sewa di taman perumahan berhampiran dengan kos dibiayai oleh MIC sebanyak RM300 sebulan.
“Mujurlah kami hanya seminggu tidur dalam kereta, kemudian tuhan datangkan orang-orang yang baik kepada kami, tak kira bangsa dan agama mereka bantu untuk pastikan kami punya rumah yang baik untuk didiami,” katanya.
Sementara itu, Nolee Ashilin yang juga Exco Perumahan, Kerajaan Tempatan dan Pelancongan negeri berkata, pihaknya akan menyegerakan pembinaan rumah itu dapat siap menjelang sambutan Deepavali, bulan hadapan.
“Apabila dimaklumkan keadaan pasangan ini, kita terus lancarkan kutipan dana, kita dapati mereka ini memang terdiri daripada miskin tegar yang memerlukan bantuan baik pulih rumah.
“Dengan dana yang ada, kita bekalkan bahan-bahan binaan dan JBPM pula menyumbang dari segi tenaga kerja untuk menyiapkan rumah ini,” katanya. – K! ONLINE


35 pemilik premis gagal patuh SOP di kompaun
Oleh KOSMO!

19 Oktober 2020, 5:25 pm
Oleh YATIMIN ABDULLAH
PASIR MAS – Polis Kelantan telah mengeluarkan sebanyak 35 kompaun kepada pemilik premis di negeri ini yang gagal mematuhi prosedur operasi standard (SOP) sepanjang perlaksanaan Perintah Kawalan Pergerakan (PKP) dan PKP Pemulihan (PKPP).
Ketua Polis negeri, Deputi Komisioner Shafien Mamat berkata, tindakan itu merupakan satu usaha polis dalam memastikan pemilik premis mematuhi SOP dalam usaha memutuskan rantaian Covid-19.
Menurutnya, pihak polis sama sekali tidak akan berkompromi dengan pihak yang gagal mematuhi SOP.
“Hasil pemeriksaan yang kita jalankan, kebanyakan pemilik premis gagal menyediakan cecair pembasmi kuman, alat pemeriksa suhu badan dan buku rekod kedatangan pelanggan.
“Kesalahan ini jelas melanggar SOP yang telah ditetapkan oleh pihak kerajaan,” katanya kepada pemberita selepas turun padang meninjau pematuhan SOP di Pasar Tasek Raja di sini hari ini.

Hadir sama, Ketua Polis Daerah Pasir Mas Asisten Komisioner Mohamad Roy Suhaimi Sharif dan Ketua Jajahan Pasir Mas Nik Mohamed Nor Nik Ishak.
Mengulas lanjut, Shafien berkata, berdasarkan pemerhatian polis, kepatuhan rakyat terhadap SOP di seluruh negeri ini berada pada tahap 95 peratus.
Katanya, jumlah itu jelas menunjukkan pemahaman dan pematuhan SOP semakin bertambah baik. – K! ONLINE


Barangan kitar semula musnah dijilat api
Oleh KOSMO!

19 Oktober 2020, 5:45 pm
Oleh NOR AZIHAN MD. GHAZALI
KLANG – Sebuah kawasan yang menjadi tempat longgokan barangan kitar semula musnah dalam kebakaran di Jalan Datuk Selat, Kampung Jawa di sini hari ini.
Penolong Pengarah Bahagian Operasi Jabatan Bomba dan Penyelamat Selangor, Hafisham Mohd. Noor berkata, seramai 35 anggota termasuk pegawai daripada Balai Bomba dan Penyelamat Shah Alam dan Andalas dikejarkan ke lokasi kejadian sebaik menerima panggilan kecemasan pukul 4.38 pagi.
Katanya, ketika kejadian didapati tiada pekerja di lokasi tersebut.
“Kebakaran melibatkan kawasan seluas 10,000 kaki persegi yang menempatkan barangan kitar semula.
“Tiada kemalangan jiwa dilaporkan dengan api berjaya dikawal kira-kira pukul 7 pagi,” katanya dalam kenyataan di sini hari ini.

Punca dan jumlah kerugian masih dalam siasatan pihak bomba. – K! ONLINE


Netizen minta Amirudin letak jawatan
Oleh KOSMO!

19 Oktober 2020, 5:41 pm
Oleh MOHAMAD NAUFAL MOHAMAD IDRIS
SHAH ALAM – Gangguan bekalan air tidak berjadual yang berlaku hari ini susulan penutupan henti tugas empat Loji Rawatan Air (LRA) akibat pencemaran bau menyebabkan netizen ‘ mengamuk’ di laman sosial sosial.
Malah, ada di antara netizen meminta Menteri Besar Selangor, Datuk Seri Amirudin Shari meletakkan jawatannya kerana gagal menangani kes pencemaran di negeri ini.
Pemilik akaun Twitter dengan nama bernama Jagmeet turut meminta pengarah Pengurusan Air Selangor Sdn. Bhd. (Air Selangor) juga melakukan perkara sama.
“Tolong letak jawatan Amirudin Shari. Anda sendiri tahu yang anda tidak mampu memimpin kerajaan negeri ketika ini dan oleh itu, letaklah jawatan.
“Kepada Pengarah Air Selangor, tolong letak jawatan juga. Cukuplah dengan apa yang berlaku,” ciapnya dalam akaun peribadinya.

Seorang lagi pengguna Twitter yang dikenali sebagai Drewiw berasa hairan dengan pengurusan tertinggi Air Selangor yang dilihatnya tidak mengeluarkan sebarang cadangan untuk menyelesaikan masalah berkenaan.
“Pengerusi Eksekutif dan pihak pengurusan yang mendapat gaji besar daripada syarikat, saya sebagai salah seorang yang terkesan dengan kejadian hari ini ingin memberi cadangan untuk mengelak kejadian berlaku lagi.
“Tolong pasang pagar dan CCTV sepanjang kawasan sumber air. Apa yang susah?,” soalnya.
Terdahulu, seramai 1,196,457 akaun mengalami gangguan bekalan air tidak berjadual berikutan henti tugas LRA Rantau Panjang dan Sungai Selangor Fasa 1, Fasa 2, Fasa 3 susulan pencemaran bau.
Akibatnya, 1,292 kawasan di melibatkan tujuh wilayah iaitu Kuala Lumpur, Petaling, Klang/Shah Alam, Kuala Selangor, Hulu Selangor, Gombak dan Kuala Langat mengalami gangguan bekalan air tidak berjadual pada hari ini. – K! ONLINE


Bekalan air pulih lima hari lagi
Oleh LUQMAN RIDHWAN MOHAMED NOR

19 Oktober 2020, 5:49 pm
KUALA LUMPUR – Bekalan air akan pulih dalam tempoh lima hari lagi memandangkan Loji Rawatan Air (LRA) hanya akan beroperasi esok sebagaimana diumumkan Menteri Alam Sekitar dan Air, Datuk Seri Tuan Ibrahim Tuan Man tadi.
Presiden Persatuan Penyelidikan Air dan Tenaga Malaysia (AWER), S Piarapakaran berkata, apabila indeks bacaan bau mencecah 0 TON, barulah LRA yang dihenti tugas itu dapat beroperasi kembali.
“Pihak berkuasa perlu memastikan bacaan indeks itu mencatat 0 TON sebanyak tiga kali sebelum meneruskan operasi LRA,” katanya kepada Kosmo! hari ini.
Bacaan TON di LRA Rantau Panjang sebelum dihenti tugas adalah pada paras 1 manakala LRA Sungai Selangor fasa 1, 2 dan 3 (SSP1, SSP2 dan SSP3) pada paras 3.
Tuan Ibrahim memaklumkan petang tadi bahawa bacaan TON adalah rendah dan bekalan air akan disalurkan semula dalam tempoh 24 jam. – K! ONLINE


Kertas siasatan susulan penularan mesej mengelirukan dibuka
Oleh KOSMO!

19 Oktober 2020, 5:30 pm
Oleh IVAN AMIRUL
PENAMPANG – Satu kertas siasatan dibuka Ibu Pejabat Polis Daerah (IPD) Penampang bagi menyiasat penularan mesej tular menerusi media sosial dan aplikasi WhatsApp sejak beberapa hari lalu.
Ketua Polis Daerah Penampang, Deputi Superintendan Mohd Haris Ibrahim berkata, kertas siasatan terbabit dibuka berkaitan kenyataan mengenai kompaun dikeluarkan kepada tiga individu yang gagal mematuhi prosedur operasi standard (SOP) ketika berada dalam kenderaan sewaktu penguatkuasaan Perintah Kawalan Pergerakan Bersyarat (PKPB).
“Siasatan dibuat mengikut Seksyen 500 Kanun Keseksaan yang memperuntukkan hukuman penjara sehingga dua tahun atau denda atau kedua-duanya sekali.
“Penularan mesej dan gambar yang tidak tepat itu merupakan suatu tindakan mampu mencemarkan imej pasukan polis terutamanya IPD Penampang,” katanya ketika ditemui hari ini.
Jelas beliau, polis memandang berat perkara ini dan memberi amaran keras kepada orang awam agar tidak menyebarkan sebarang info palsu berikutan boleh menimbulkan kekeliruan dalam kalangan masyarakat.

Terdahulu, satu mesej tular sejak beberapa hari lalu apabila dua individu didakwa yang dikenakan kompaun adalah disebabkan mereka tidak menjaga jarak sosial di dalam kenderaan. – K! ONLINE


Anak beranak antara ditahan menagih dadah
Oleh KOSMO!

19 Oktober 2020, 5:43 pm
Oleh TOREK SULONG
PASIR PUTEH – Agensi Anti Dadah Kebangsaan (AADK) Pasir Puteh berjaya menahan sembilan penagih dadah termasuk bapa dan anak lelakinya dalam Ops Cegah yang dijalankan dari rumah ke rumah di sekitar daerah ini semalam.
Ketua Pegawai AADK Pasir Puteh, Azlina Mohd. Zain berkata, kesemuanya mereka dipercayai penagih pil kuda selepas ujian air kencing dijalankan mendapati mereka positif dadah jenis Methamphetamine.
Menurutnya, siasatan awal mendapati, kebanyakan penagih terbabit bekerja sebagai buruh dan kerja kampung.
“Ops Cegah yang dilaksanakan dari pukul 6 pagi hingga 4 petang di kawasan Semerak, Selising dan Limbongan.
“Kita menjalankan pemeriksaan dari rumah ke rumah yang sudah dikenalpasti hasil maklumat awam dan risikan anggota AADK,” katanya ketika dihubungi Kosmo! di sini hari ini.

Menurut Azlina, suspek yang ditahan berusia antara 27 hingga 52 tahun termasuk seorang pesakit yang menghidap penyakit tekanan darah tinggi berusia 41 tahun.
Katanya, dadah tidak pernah mengenal usia berdasarkan hasil tangkapan penagih yang sudah mempunyai cucu pun turut terjebak.
Menurutnya, kebanyakan penagih terbabit terkejut dan tergamam kerana mereka tidak menyangka kehadiran anggota AADK melaksanakan Ops Cegah dari rumah ke rumah yang turut disaksikan ahli keluarga mereka.
Azlina berkata, operasi kali ini berjaya menjejaki enam kes penagih baru dan tiga kes penagih tegar.
Katanya, lima penagih ditahan reman di Pusat Tahanan AADK Pasir Mas mulai semalam dan tiga lagi di Pusat Tahan Reman Besut, Terenganu mulai hari ini.
Tambahnya, seorang lagi penagih dibebaskan dengan jaminan dan pengawasan kerana masalah kesihatan.
Kes disiasat mengikut Seksyen 4(1)(b) Akta Penagih Dadah (APD) (Rawatan & Pemulihan) 1983. – K! ONLINE


PKPKD dilaksana di Penjara Kepayan, Kuarter Anggota Pegawai Matambai bermula esok
19 Oktober 2020, 5:47 pm
KUALA LUMPUR- Sidang khas Majlis Keselamatan Negara (MKN) bersetuju melaksanakan Perintah Kawalan Pergerakan Diperketatkan (PKPD) di Penjara Kepayan dan Kuarter Anggota Pegawai di Kampung Matambai, Kota Kinabalu, Sabah bermula esok hingga 2 November ini
Menteri Kanan (Keselamatan), Datuk Seri Ismail Sabri Yaakob berkata, pelaksanaan PKPD itu membolehkan pergerakan keluar masuk di kawasan tersebut dapat dikawal dan memudahkan pelaksanaan ujian saringan Covid-19 dilaksanakan.
“Jumlah keseluruhan individu terlibat adalah seramai 3,511 orang merangkumi 2,914 banduan dan 597 kakitangan penjara.
“Bekalan keperluan makanan akan diagihkan oleh Kerajaan Negeri Sabah yang akan dikoordinasi Pusat Kawalan Operasi Bencana Negeri,” katanya dalam sidang akhbar di Kementerian Pertahanan, di sini hari ini.
Berikutan peningkatan kes positif Covid-19 dalam penjara, Ismail berkata prosedur operasi standard (SOP) baharu telah pun dibentangkan oleh Ketua Pengarah Penjara bagi mengelakkan penularan wabak oleh banduan-banduan baharu.
“SOP baharu ialah sebelum dimasukkan dalam penjara, banduan akan dimasukkan di pusat transit selama 14 hari terlebih dahulu. Selepas didapati negatif, mereka akan ditempatkan di satu tempat khas selama hari sebelum dimasukkan dalam penjara,” ujarnya.

Bagi individu yang bekerja di Singapura, Ismail berkata, beberapa kategori permohonan bagi urusan keluar masuk ke Malaysia dalam tempoh Perintah Kawalan Pergerakan Pemulihan (PKPP) yang boleh dipohon melalui MyTravelPass di laman web Jabatan Imigresen.
“Bagi rakyat Malaysia yang bekerja di Singapura dan tidak mahu pulang dengan menggunakan Peraturan Ulang Alik Berkala (PCA), mereka boleh terus ke Pintu Masuk Bangunan Sultan Iskandar (BSI) atau Kompleks Sultan Abu Bakar (KSAB) dan perlu menjalani Kuarantin Wajib 14 hari,” katanya.
Dalam pada itu, Ismail berkata, MKN telah diarahkan untuk mengeluarkan cadangan SOP bagi sambutan Deepavali akan datang pada 14 November dan akan diumumkan sebelum tarikh sambutan. -K! ONLINE


Pengawasan berterusan dilaksanakan
Oleh KOSMO!

19 Oktober 2020, 5:35 pm
OlehZAKKINA WATI AHMAD TARMIZI
PORT DICKSON –  Pengawasan dan pemantauan berterusan akan tetap dilakukan walapun operasi pembersihan di Pantai Cermin dan Tanjung Tuan yang terjejas akibat tumpahan dihentikan hari ini.
Pengarah Jabatan Alam Sekitar (JAS) Melaka, Rosli Osman berkata, pengawasan secara berterusan itu akan melibatkan pemantauan di laut dan keadaan di bahagian paya bakau.
“Tadi kami ada adakan mesyuarat dan keputusan dibuat untuk menamatkan operasi pembersihan pukul 5 petang hari ini.
“Bagaimanapun, kami masih mengadakan pengawasan secara berterusan di mana pihak Jabatan Perhutanan akan melihat perkembangan paya bakau dan pihak Jabatan Laut pula memantau sekiranya ada lagi kesan tumpahan. Sekiranya ada apa-apa perkembangan, kami akan laporkan kepada Pengerusi Jawatankuasa Daerah untuk tindakan lanjut,” katanya di sini hari ini.
Kata Rosli lagi, pihaknya juga berpuas hati dengan kerjasama yang diberikan oleh pelbagai pihak dan agensi yang turut melibatkan kedua-dua buah negeri iaitu Melaka dan Negeri Sembilan.

“Berkat kerjasama semua pihak di bawah jawatankuasa bencana daerah, 95 peratus operasi pembersihan menunjukkan perkembangan baik dan positif. Kami juga mengadakan penilaian terakhir menggunakan dron dan kami melihat tiada lagi tompokan minyak di laut.
“Kami juga telah adakan rondaan sehingga ke Pulau Masjid di permukaan air laut dan pantai berpasir dan batu. Kami juga sangat teruja kerana kami turut menjumpai penyu, ketam dan kera serta burung-burung yang telah kembali ke tempat asal mereka di sini,” katanya. – K! ONLINE


Kelengkapan logistik APM Kelantan cukup untuk harungi musim banjir
Oleh KOSMO!

19 Oktober 2020, 5:38 pm
Oleh ROSLIZA MOHAMED
KOTA BHARU – Angkatan Pertahanan Awam (APM) Kelantan bersiap sedia untuk menghadapi musim tengkujuh berdasarkan kekerapan pasukan itu melakukan latihan simulasi sebelum ini.
Pengarah APM Kelantan, Leftenan Kolonel Zainuddin Hussin berkata, kekuatan APM Kelantan adalah seramai 772 orang dan mereka sudah bersiap sedia dengan kelengkapan logistik.
“Sebanyak 12 lori, kenderaan pacuan empat roda (10 buah), ambulans (12 buah) dan 80 bot termasuk dua bot jenis Amphibious Sealegs berada pada tahap yang terbaik.
“Kita yakin dengan kekuatan pegawai dan anggota yang ada. Ia cukup bagi melaksanakan tugas tersebut untuk menghadapi Monsun Timur Laut itu dan ditambah pula dengan negara kini dilanda Covid -19,” katanya dalam satu kenyataan di sini hari ini.
Menurut Zainuddin, operasi menyelamat berjalan lancar bersama agensi penyelamat lain seperti tahun sebelum ini.

Menurutnya, latihan untuk kemahiran anggota dilakukan secara dalaman sahaja dengan mematuhi prosedur operasi standard (SOP) ketika musim Perintah Kawalan Pergerakan Pergerakan (PKPP) di negeri ini.
Katanya, APM akan memastikan mangsa yang tinggal di kawasan mudah dinaiki atau ditenggelami air supaya berpindah awal.
“Kita akan memastikan mangsa yang perlu berpindah dan diangkut menggunakan bot atau lori perlu ada penjarakan fizikal serta mengikut SOP ditetapkan pihak berwajib apabila berada di pusat pemindahan.
“Seperti kebiasaan, kita akan berhubung dengan penghulu kampung dan anggota yang berada di kampung seperti di Ketereh, Rantau Panjang, Kuala Krai dan Gua Musang,” katanya.
Tambahnya, selain itu, APM juga mengikut keperluan dan aturgerak pasukan yang diselaraskan oleh pihak Jawatankuasa Pengurusan Bencana di daerah berkenaan. – K! ONLINE


Polis nafi penunggang basikal meninggal dunia
Oleh KOSMO!

19 Oktober 2020, 5:22 pm
Oleh NOR AZIHAN MD. GHAZALI
SHAH ALAM – Polis menafikan seorang wanita meninggal dunia selepas terjatuh daripada basikalnya yang tersangkut pada gril penutup longkang di pintu masuk Laman Seri, Seksyen 13, di sini hari ini.
Ketua Polis Daerah Shah Alam, Asisten Komisioner Baharudin Mat Taib berkata, berdasarkan sisatan mendapati wanita tersebut kini yang cedera di beberapa anggota badannya sedang dirawat di sebuah pusat perubatan swasta di daerah ini dan dilaporkan stabil.
Katanya, setakat ini mangsa belum membuat sebarang laporan polis berkenaan kejadian itu.
“Dakwaan viral penunggang basikal itu meninggal dunia adalah tidak betul dan palsu,” katanya dalam kenyataan di sini hari ini.
Terdahulu tular di laman sosial menyatakan seorang wanita meninggal dunia selepas tayar basikalnya tersangkut pada gril penutup longkang di pintu masuk Laman Seri, Seksyen 13, di sini.

Ketika kejadian, mangsa yang mengayuh basikal berdua bersama suaminya dipercayai dalam perjalanan ke rumah salah seorang ahli keluarga mereka.
Kejadian itu kemudianya berjaya dirakam televisyen litar tertutup (CCTV) di pintu masuk kawasan perumahan elit itu. – K! ONLINE


Pekebun warga emas maut kemalangan
Oleh KOSMO!

19 Oktober 2020, 4:34 pm
Oleh AIMUNI TUAN LAH
GUA MUSANG – Seorang pekebun maut selepas motosikal yang ditunggangnya bertembung dengan sebuah kenderaan pacuan empat roda di Jalan Kampung Pulai di sini hari ini.
Dalam kejadian pada pukul 11.15 pagi itu, mangsa, Teow Sin Yoon, 68, meninggal dunia sedang dalam perjalanan dari kebun untuk pulang ke rumahnya di Kampung Baru di sini.
Ketua Polis Daerah Gua Musang, Superintendan Mohd. Taufik Maidin berkata, kemalangan dipercayai berlaku selepas mangsa cuba memotong sebuah lori muatan kayu.
Katanya, mangsa yang menunggang motosikal jenis Honda EX5 bertembung dengan kenderaan pacuan empat roda jenis Toyota Hilux.
“Mangsa yang terbabit kemalangan meninggal dunia di tempat kejadian akibat kecederaan parah di kepala.

“Motosikal mangsa mengalami kerosakan teruk dan mangsa meninggal dunia di tempat kejadian,” katanya ketika dihubungi Kosmo! di sini hari ini.
Mohd. Taufik berkata, pemandu kenderaan pacuan empat roda, Khaizal Mat Ali, 31 bersama seorang penumpang, Mohd. Suhaimi Hamzah, 33, tidak mengalami sebarang kecederaan.
“Sewaktu kejadian, mangsa memakai topi keledar, namun mempunyai lesen memandu.
“Mayat mangsa kemudiannya dihantar ke Hospital Gua Musang untuk proses bedah siasat,” katanya.
Kes disiasat di bawah Seksyen 41 (1) Akta Pengangkutan Jalan 1987. -K! ONLINE


Tinggal syabu 20 kg, 14,000 biji ekstasi tepi pantai
Oleh KOSMO!

19 Oktober 2020, 5:04 pm
Oleh KHAIRUL MOHD. ALI
JOHOR BAHRU – Polis menemui dadah jenis syabu seberat 20 kilogram (kg) dan 14,000 biji pil ekstasi bernilai RM1.25 juta dalam sebuah beg dan ditinggalkan di kawasan pantai hutan bakau, Parit Besar Laut, Muar dekat sini Jumaat lalu.
Ketua Polis Johor, Datuk Ayob Khan Mydin Pitchay berkata, penemuan itu hasil soal siasat dijalankan terhadap enam suspek yang ditahan pada 13 dan 14 Oktober lalu kerana terlibat dalam sindiket penyeludupan dadah ke Bengkalis, Sumatera, Indonesia.
Menurut beliau, soal siasat berkenaan turut membantu polis menjalankan operasi kedua pada 17 Oktober di kawasan kebun kelapa sekitar Muar.
“Menerusi serbuan kedua pula, polis berjaya menemui 1 kg dadah jenis syabu bernilai RM42,560.
“Kedua-dua serbuan itu bagaimanapun tidak membabitkan sebarang tangkapan,” katanya dalam sidang akhbar yang diadakan di Ibu Pejabat Polis Kontinjen Johor, di sini hari ini.

Tambah beliau, keseluruhan rampasan melibatkan sindiket berkenaan sejak operasi pertama pada 13 Oktober lalu membabitkan 37.53 kg syabu dan 23,905 biji pil ekstasi bernilai RM2.2 juta.
“Selain itu, polis turut menyita dua bot fiber berserta enjin bernilai RM35,000, sebuah kereta jenis Perodua Viva bernilai RM10,000 dan sebuah motosikal bernilai RM5,000.
“Kesemua suspek yang ditangkap masih dalam tahanan reman untuk siasatan lanjut sehingga 20 Oktober ini manakala kes disiasat di bawah Seksyen 39B Akta Dadah Berbahaya 1952,” ujarnya.-K! ONLINE


Isu telekung Sajat, Mujahid perlu berani terima kritikan
Oleh NUZULSHAM SHAMSUDDIN

19 Oktober 2020, 4:56 pm
KUALA LUMPUR – Harakah menegaskan bahawa bekas Menteri di Jabatan Perdana Menteri Datuk Seri Dr. Mujahid Yusof harus menerima teguran dan kritikan berhubung isu telekung usahawan kosmetik, Muhammad Sajjad Kamaruzzaman atau lebih dikenali sebagai Sajat sewaktu menunaikan umrah di Mekah.
Dalam pernyataan pembelaan oleh wartawan Harakah, Aziz Muda, Ketua Pengarangnya, Wan Nordin Wan Yaacob, penerbit laman sesawang harakahdaily dan akhbar Harakah, Galeri Media Serbanika Sdn. Bhd, selaku defendan berkata Mujahid sepatutnya tidak tersinggung dengan kritikan yang diberikan oleh masyarakat khususnya pengamal media berhubung isu berkenaan.
Menurut pernyataan pembelaan itu, ketiga-tiga defendan mendakwa mereka telah melaksanakan tanggungjawab sebagai penulis dan pengamal media untuk memberikan laporan berdasarkan kepada kenyatan-kenyataan oleh Mujahid, selaku plaintif dalam kes saman fitnah berkenaan.
Kesemua defendan berkata bahawa mereka berada di bawah tanggungjawab politik, moral dan sosial untuk menyebarkan pandangan berbeza dalam masyarakat khususnya berkenaan isu pendekatan “Rahmatan Lil Alamin (Rahmat ke Sekalian Alam) dan juga konsep ‘Amar Maaruf Nahi Munkar’ (Suruhan berbuat baik dan larangan berbuat mungkar).
Kata pernyataan itu lagi, ketiga-tiga defendan dalam apa jua keadaan telah melaksanakan tanggungjawab selaku penulis dan pengamal media untuk memberikan laporan berdasarkan kepada keadaan semasa yang disandarkan sendiri kepada kenyataan-kenyataan dan pendekatan atau pendirian plaintif.
Selain itu defendan juga mendakwa tidak pernah mempunyai apa-apa niat jahat ke atas bekas menteri itu dalam penerbitan artikel berkenaan kerana ia adalah berdasarkan ulasan saksama.

Pernyataan pembelaan yang difailkan pada 28 September itu diperoleh menerusi peguam Yusfarizal Yussoff.
Sementara itu, peguam Noorazmir Zakaria yang mewakil,i Mujahid yang telah menjawab pernyataan pembelaan itu pada 16 Oktober lalu, memberitahu bahawa kes saman tersebut ditetapkan untuk pengurusan kes selanjutnya pada 23 Oktober ini secara e-review.
Hari ini merupakan pengurusan kes saman itu di hadapan Timbalan Pendaftar Mahkamah Tinggi Nurul Atikah Muhammad secara e-review.
Terdahulu pada 12 Ogos lalu, Mujahid selaku plaintif memfailkan saman itu dengan menamakan Aziz, Wan Nordin, Galeri Media dan pencetak akhbar itu, Percetakan Turbo (M) Sdn. Bhd. sebagai pertama hingga keempat.
Dalam penyataan tuntutan, Mujahid mendakwa pada 7 Februari lalu, Aziz, Wan Nordin dan Galeri Media telah menulis dan menerbitkan kenyataan memfitnah terhadap plaintif di laman sesawang harakahdaily menerusi artikel bertajuk “Sajat:Mujahid dan K’jaan PH patut dipersalahkan” dan menerbitkan satu lagi kenyataan memfitnah terhadapnya di akhbar Harakah bertarikh 10 hingga 13 Februri lepas menerusi artikel “Keterlanjuran Sajat kesilapan Mujahid dan kerajaan PH”.
Mujahid mendakwa kata-kata fitnah itu antara lain membawa maksud bahawa beliau seorang yang tidak bertanggungjawab apabila membenarkan masyarakat khususnya yang beragama Islam terlibat di dalam aktiviti Lesbian Gay Bisexual Transexual (LGBT) selain didakwa menjadi punca kepada tindakan Sajat yang memakai telekung dan berpakaian seperi wanita sewaktu menunaikan umrah di Mekah.
Ekoran kenyataan-kenyataan fitnah itu telah menjatuhkan maruah, kredibiliti dan reputasinya selaku menteri yang menjaga hal ehwal agama di Jabatan Perdana Menteri termasuk mengalami tekanan dan berasa malu untuk berhadapan dengan masyarakat.
Dakwanya, isu individu bernama Sajat ini telah dijadikan satu isu untuk menjatuhkan reputasi plaintif seolah-olah beliau menggalakkan amalan LGBT dan persetubuhan haram khususnya dalam kalangan umat Islam.
Menurut plaintif, satu notis tuntutan telah dihantar kepada kesemua defendan namun mereka gagal mematuhi notis tersebut.
Oleh itu, plaintif menuntut perintah bahawa defendan-defendan hendaklah membuat permohonan maaf terbuka kepadanya atas kenyataan-kenyataan fitnah itu dan perlu mengiklankan atau diterbitkan di akhbar tempatan berbahasa Melayu dalam tempoh 14 hari dari tarikh penghakiman.
Plaintif juga turut menuntut defendan-defendan perlu menarik balik artikel yang diterbitkan itu dan memberi aku janji untuk tidak akan menulis dan melaporkan kenyataan-kenyataan berunsur fitnah terhadap dirinya.
Plaintif turut menuntut faedah lima peratus ke atas ganti rugi yang dibenarkan oleh mahkamah dari tarikh writ saman hingga penyelesaian penuh, kos dan refif lain yang sesuai. -K!ONLINE


Warga emas positif Covid-19 di rumah jagaan orang tua
Oleh MOHD SYALMIZI HAMID

19 Oktober 2020, 4:32 pm
SEBERANG PERAI – Sebuah pusat jagaan warga emas di Pongsu Seribu, Kepala Batas di sini mencatatkan kes Covid-19 kelmarin.
Pengerusi Pusat Jagaan Darul Hanan, Datuk Jahara Hamid Ketika dihubungi mengesahkan pihaknya mengambil langkah segera dengan menjalankan pengasingan dan kuarantin ke atas penghuni serta kakitangan, namun enggan mengulas lanjut berhubung kes itu.
“Kami memang telah mengambil langkah segera dan sentiasa mengikut prosedur operasi standard (SOP) yang ditetapkan oleh Kementerian Kesihatan (KKM) dan ketika ini terdapat kira-kira 70 penghuni di situ,” katanya ketika dihubungi hari ini.
Kosmo! difahamkan, seorang wanita warga emas yang baru masuk ke pusat jagaan itu minggu lalu disahkan positif Covid-19 kelmarin dan ujian saringan ke atas kontak rapatnya di pusat jagaan tersebut mendapati tujuh lagi warga emas turut positif.
Sementara itu tinjuan di kawasan pusat jagaan tersebut mendapati pihak polis telah menjalankan pengawasan selain petugas KKM dilihat memasuki kawasan premis dipercayai untuk melakukan ujian saringan ke atas penghuninya. – K! ONLINE


Gempa bumi 5.3 skali ritcher gegar Selatan Sumatera
Oleh AHMAD SHAHERMAN SHAMSURI

19 Oktober 2020, 4:30 pm
KUALA LUMPUR – Satu gempa bumi dilaporkan berlaku di Selatan Sumatera, Indonesia pada pukul 3:47 petang tadi.
Jabatan Meteorologi Malaysia (MetMalaysia) menerusi laman Facebooknya memaklumkan, gempa bumi tersebut berukuran 5.3 skala ritcher.
“Ia dilaporkan berpusat di 218 kilometer (km) Barat dari Bengkulu, Indonesia pada kedalaman kira-kira 10 km.
“Bagaimanapun, tiada ancaman tsunami kepada Malaysia,”jelas MetMalaysia di sini hari ini.-K! ONLINE


MPH perkasa platform digital untuk pelanggan
Oleh NUR HUDA MUSA

19 Oktober 2020, 3:48 pm
KUALA LUMPUR – Rangkaian kedai buku MPH terus komited dalam menyediakan platform membeli-belah tanpa gangguan untuk semua pelanggannya.
Ketua Operasi Perniagaan Kumpulan MPH Group, Vijayan Nadesan berkata, dengan keadaan semasa di mana pandemik Covid-19 menjadi perhatian, sebilangan besar pengguna kini lebih bergantung pada platform dalam talian untuk pengalaman membeli-belah yang lebih selamat dan selesa.
“Berikutan lonjakan aktiviti dalam talian, banyak perniagaan juga mula mengubah dan mengalihkan tumpuan mereka ke platform digital.
“Sebagai pemain industri yang turut terkesan dengan pandemik ini, MPH tidak perlu khuatir kerana telah menceburkan diri dalam dunia e-dagang pada tahun 2000, dengan pelancaran MPHOnline.com,” katanya dalam satu kenyataan di sini hari ini.
Menurutnya, sebagai salah satu perintis kedai buku dalam talian di Malaysia, MPHOnline mencatat pertumbuhan yang stabil sejak ia mula diperkenalkan.
“Dengan trafik dalam talian yang tinggi buat masa sekarang, MPH kini berkembang maju dengan mempelbagaikan pengalaman membeli-belah tanpa gangguan di platform OMNI.

“MPH kini telah memperluaskan pilihan utuk pelanggan di MPHOnline.com dan juga di Kedai Rasmi MPH Shopee Mall,” ujarnya.
Tambahnya, MPH komited menyediakan platform yang membolehkan penggemar buku menikmati pelbagai jenis produk dari buku kanak-kanak, buku dewasa muda, bahan bacaan umum dan perniagaan, barang alat tulis, hadiah dan malah produk gaya hidup.
“Pembeli buku juga boleh menikmati promosi MPH Book Shopee-thon yang akan berlangsung pada 19 hingga 23 Oktober 2020 ini, di mana mereka dapat menikmati potongan harga 15 peratus bagi keseluruhan barangan dan potongan hingga 30 peratus untuk barangan terpilih.
“Dalam keadaan semasa ini, kami ingin memastikan bahawa pelanggan kami masih dapat menikmati tawaran dan perkhidmatan kami dengan selesa dan selamat di kediaman mereka. Bagaimanapun, kami masih gembira untuk menerima pembaca yang berminat ke kedai fizikal kami,” ujarnya. – K! ONLINE


Operasi pembersihan dihenti, Pantai Cermin pulih
Oleh KOSMO!

19 Oktober 2020, 5:00 pm
Oleh ZAKKINA WATI AHMAD TARMIZI
PORT DICKSON: Kerja-kerja pembersihan Pantai Cermin, Batu 10 dekat sini dihentikan hari ini selepas operasi yang dimulakan sejak enam hari lalu mula menunjukkan perkembangan positif.
Pengarah Angkatan Pertahanan Awam (APM) Negeri Sembilan, Fazlisyah Muslim menjelaskan, keadaan pantai juga dilihat semakin beransur pulih dan bersih menyebabkan pihaknya mengambil keputusan untuk memberhentikan operasi sepenuhnya hari ini.
“Hari ini adalah hari terakhir operasi pembersihan yang melibatkan anggota petugas dari APM serta agensi-agensi lain. Hari terakhir ini, untuk laksanakan kerja-kerja manual dengan menumpukan operasi untuk mengeluarkan pasir yang tercemar dengan tumpahan minyak.
“Alhamdullilah, pantai semakin bersih dan kini operasi pembersihan telah mencapai 90 peratus selesai. Bagaimanapun, pemantauan bersama JAS dan Jabatan Laut akan terus dilakukan di Pantai Cermin ini,” katanya dalam sidang akhbar di sini hari ini.
Tambah Fazlisyah, setakat petang ini, tiada lagi sisa tumpahan minyak yang berlaku di sekitar perairan Pantai Cermin sehubungan itu, satu mesyuarat bersama Pengerusi Jawatankuasa Daerah Port Dickson akan diadakan mengenai perkembangan operasi pembersihan ini.

“Pemantauan dalam tempoh satu hingga dua minggu akan dilakukan sekiranya masih ada lagi tompokan minyak dan membolehkan operasi semula dilakukan,” katanya.
Sementara itu, Pengarah Bahagian Keselamatan Sekuriti dan Alam Sekitar, Jabatan Laut Malaysia, Mohd. Fairoz Rozali berkata, perkembangan positif sudah semakin dapat dilihat termasuk hidupan laut mula memasuki lokasi pantai berdekatan paya bakau.
“Hari ini kami melihat perkembangan positif, air laut juga semakin jernih. Banyak juga hidupan laut seperti ikan todak kecil, ketam sudah mula dijumpai hidup di kawasan marin berdekatan paya bakau ini.
“Bagaimanapun, hidupan laut ini mengambil masa satu hingga dua bulan untuk pulih secara keseluruhannya. Perbincangan kini dibuat sama ada operasi pembersihan dihentikan hari ini atau diteruskan esok,” katanya. K! ONLINE


Masjid Wakaf Tembusu ditutup tiga hari
Oleh MOHD AZLI ADLAN

19 Oktober 2020, 4:54 pm
KUALA NERUS – Masjid Wakaf Tembusu di sini diarah tutup selama tiga hari sehingga esok selepas beberapa jemaahnya disahkan positif Covid-19.
Pesuruhjaya Jabatan Hal Ehwal Agama Islam Terengganu (JHEAT), Mat Azmi Arshad berkata, penutupan itu bagi mengelakkan risiko penyebaran pandemik berkenaan.
Beliau berkata, ia selaras dengan Seksyen 18(1)(d) Akta Pencegahan dan Pengawalan Penyakit Berjangkit 1988.
“Sepanjang tempoh penutupan tersebut, semua aktiviti termasuk solat berjemaah dan ceramah agama di masjid berkenaan telah dibatalkan.
“Begitupun laungan azan pada setiap waktu solat tetap diteruskan,” katanya di sini hari ini.
Mat Azmi berkata, Masjid Wakaf Tembusu juga akan menjalani proses nyahkuman oleh Jabatan Bomba dan Penyelamat Terengganu sepanjang tempoh penutupan tersebut.

Sebelum ini, tiga masjid dan surau, empat sekolah dan sebuah institusi pengajian tinggi awam di Terengganu telah ditutup sementara berikutan penularan pandemik Covid-19. – K! ONLINE


Pasangan suami isteri terlibat kes bunuh anak beri kerjasama
Oleh KOSMO!

19 Oktober 2020, 5:07 pm
Oleh YATIMIN ABDULLAH
PASIR MAS – Sepasang suami isteri yang dipercayai terlibat dalam kes bunuh bayi lelaki mereka berusia lapan bulan dengan kesan lumuran garam kasar di Kampung Sungai Dua, Melawi, Bachok pada minggu lalu memberikan kerjasama kepada polis.
Ketua Polis Kelantan, Deputi Komisioner Shafien Mamat berkata, bagaimanapun, siasatab lanjut berhubung kes tersebut masih lagi dijalankan oleh polis ketika ini.
“Kita masih lagi mengesan beberapa orang saksi untuk membantu melengkapkan lagi siasatan berhubung kes ini.
“Untuk makluman semua, setakat ini polis masih belum mendapat laporan berkait dengan tahap kesihatan mental kedua-dua suspek,” katanya kepada pemberita selepas turun padang meninjau pematuhan prosedur operasi standard ( SOP) di Pasar Tasek Raja di sini hari ini.
Hadir sama, Ketua Polis Daerah Pasir Mas Asisten Komisioner Mohamad Roy Suhaimi Sharif dan Ketua Jajahan Pasir Mas, Nik Mohamed Nor Nik Ishak.

Kosmo sebelum ini melaporkan, mayat bayi berusia lapan bulan ditemui dalam keadaan menyayat hati di dalam guni yang ditinggalkan dalam rak di dapur rumah keluarganya.
Lebih menyedihkan, kulit leher mangsa didapati menggelupas dipercayai dilumur dengan garam kasar selain kesan lebam pada seluruh anggota badan. – K! ONLINE


Dua penjenayah ditembak mati dalam kereta
Oleh KOSMO!

19 Oktober 2020, 4:52 pm
Oleh ABDUL RASHID ABDUL RAHMAN
TEMERLOH – Polis menembak mati dua penjenayah warga asing yang terlibat dalam kes pecah rumah selepas berbalas tembakan ketika mengejar suspek dalam satu kejadian dekat Charuk Puting di sini hari ini.
Dalam kejadian kira-kira pukul 5 pagi itu, suspek berusia lingkungan 30-an itu terbunuh selepas terkena tembakan di dalam kenderaan jenis Toyota Camry dinaiki mereka.
Kejadian berbalas tembakan itu turut menyebabkan seorang pegawai polis mengalami kecederaan ringan selepas terkena tembakan pada baju kalis peluru dipakainya.
Ketua Jabatan Siasatan Jenayah Pahang, Datuk Othman Nanyan berkata, atas maklumat awam dua pasukan polis yang membuat rondaan sekitar Temerloh menjumpai sebuah kereta jenis Toyota Camry dalam keadaan mencurigakan di tepi Jalan Jerantut-Temerloh.
Katanya, pasukan polis kemudiannya cuba menahan kereta tersebut tetapi kereta yang dinaiki penjenayah terbabit bertindak memecut laju dan cuba melanggar pasukan polis.

“Pasukan polis mengejar kenderaan terbabit kira-kira 25 kilometer dan suspek beberapa kali menghimpit, sebaik sampai di Charuk Puting pasukan kita telah berjaya memintas kereta itu.
“Pasukan polis memperkenalkan diri namun dibalas dengan bunyi beberapa das tembakan dari dalam kereta terbabit yang mana salah satu tembakan terkena baju kalis peluru yang dipakai pegawai serbuan,” katanya dalam sidang media di Ibu Pejabat Polis Daerah (IPD) Temerloh hari ini.
Katanya, situasi itu menyebabkan anggota terbabit telah bertindak membalas tembakan itu bagi mempertahankan diri.
“Polis masih menunggu hasil bedah siasat dan identiti mangsa masih belum dikenalpasti. Kami juga percaya telah menyelesaikan enam kes di negeri ini dan satu di Terengganu melibatkan kerugian bernilai lebih RM308,245 dengan tertumpasnya penjenayah itu,” ujarnya.
Kes disiasat mengikut Seksyen 307 Kanun Keseksaan (KK) dan Seksyen 8 Akta Senjata Api (Penalti Lebih Berat) 1971. – K! ONLINE


PDRM nafi laporan media berhubung Macau Scam
20 Oktober 2020, 9:05 pm
KUALA LUMPUR – Polis Diraja Malaysia menafikan laporan sebuah media yang memetik ‘Addy Kana’ dan ‘Datuk Alvin’ tidak terlibat dalam kegiatan Macau Scam.
Pengarah Jabatan Siasatan Jenayah Bukit Aman, Datuk Huzir Mohamed berkata, pihak media tersebut salah mentafsirkan kenyataannya.
Katanya, beliau menafikan penularan satu video berhubung perbualan dua lelaki bahawa dua suspek utama kes penipuan Macau Scam akan dilepaskan kerana mempunyai hubungan dengan pemimpin politik.
“Dakwaan perbualan telefon yang tular menyatakan Addy akan dibebaskan juga tidak tepat apabila dia kini sedang ditahan di bawah Akta Pencegahan Jenayah (POCA) bersama dua lagi individu selain usaha mengesan Alvin masih giat dijalankan,” katanya kepada Kosmo! hari ini.
Menurutnya lagi, beliau akan mendedahkan butiran kegiatan penipuan oleh Alvin dan Addy ini dalam satu sidang akhbar esok bagi mengelakkan salah faham dalam kalangan rakyat tempatan.
“Mereka (suspek) merupakan koordinator bagi menyediakan kemudahan kediaman serta pusat panggilan yang dilengkapi peralatan teknologi bagi menjalankan kegiatan penipuan Macau Scam membabitkan warga China didalangi rakyat negara itu sendiri,” ujarnya.

Terdahulu tular satu video berdurasi 13 minit 34 saat berhubung perbualan telefon antara dua lelaki yang kononnya merujuk kepada mangsa dan dalang penipuan dalam talian yang tular sejak minggu lalu.
Perbualan itu merujuk kepada nama Addy Kana yang sebelum ini ditahan oleh SPRM pada 2 Oktober lalu, berhubung kes pengubahan wang haram hasil penipuan Macau Scam dan perjudian online.
Dalam perbualan itu juga, mangsa kononnya dapat menghidu taktik lelaki yang menipunya sebelum dia memperkenalkan diri sebagai ahli kepada rangkaian kumpulan Addy Kana.
Selain itu, lelaki itu juga dalam keadaan yakin menyatakan berulang kali bahawa Addy Kana akan dilepaskan secara mudah disebabkan jaringan hubungan dengan pemimpin politik. – K! ONLINE


Super KIP tinggalkan pasukan Petronas Sprinta Racing
Oleh MUHAMMAD RIDUAN MOHD HANAFIAH

20 Oktober 2020, 8:01 pm
h: Oleh MUHAMMAD RIDUAN MOHD. HANAFIAH
PELUMBA muda negara, Khairul Idham Pawi membuat keputusan mengejutkan apabila meninggalkan pasukan Petronas Sprinta Racing pada akhir tahun 2020 selepas semusim beraksi dalam saingan kelas Moto3 musim ini.
Khairul Idham Pawi atau dikenali sebagai Super KIP kembali ke saingan Moto3 musim ini selepas tiga tahun dalam saingan Moto2. Pada musim 2019, dia hanya sempat beraksi tiga perlumbaan pada musim 2019 selepas jari kelingkingnya hancur ketika beraksi pada GP Sepanyol tahun lalu.
Pada musim ini, impian KIP untuk tampil cemerlang dalam kelas Moto3 sedikit terganggu ekoran kecederaannya berulang dan terpaksa melakukan pengorbadan besar melakukan
pembedahan membuang jari kelingkingnya selepas terjatuh ketika sesi latihan bebas Grand Prix (GP) Republik Czech pada 8 Ogos lalu.
Akibat insiden tersebut KIP masih gagal untuk mengutip sebarang mata dan menduduki kedudukan dua tercorot perlumbaan kini hanya berbaki empat perlumbaan sebelum tamat.
“Dua musim terakhir ini sangat sukar, dengan kecederaan tangan yang menimpa saya. Saya gembira menjadi sebahagian daripada pasukan Petronas Sprinta Racing.

“Saya ingin mengucapkan terima kasih kepada semua orang dalam pasukan, semua kru kerana telah membantu saya selama ini dua tahun, dalam masa baik dan buruk.
“Saya mendoakan kejayaan pasukan pada masa akan datang. Sudah pasti saya mahu beraksi dan saya akan berusaha untuk mencari pilihan terbaik dalam karier perlumbaan saya. Saya akan bekerja keras menunjukkan potensi saya. Terima kasih kepada semua yang menyokong saya selama ini,” kata KIP dalam satu kenyataan semalam.
KIP merupakan pelumba berbakat negara apabila menjadi anak Malaysia pertama menjuarai saingan MotoGP selepas muncul juara Moto3 2016 di Grand Prix (GP) Argentina dan Jerman bersama pasukan Honda Team Asia. -K! ONLINE


Pesakit darah tinggi, bukan Covid-19
Oleh KOSMO!

20 Oktober 2020, 8:08 pm
Oleh ISKANDAR SHAH MOHAMED
SHAH ALAM – Seorang kakitangan Jemaah Nazir, Kementerian Pendidikan yang ditemukan pengsan di Kompleks PKNS Shah Alam (KPSA) di sini disebabkan penyakit darah tinggi dan bukan jangkitan Covid-19.
PKNS Real Estate Sdn. Bhd. (PREC) selaku pihak pengurusan kompleks itu dalam kenyataan hari ini mengesahkan kehadiran pegawai kesihatan lengkap memakai peralatan perlindungan diri (PPE) bagi membantu individu yang jatuh sakit di premis tersebut.
“Justeru, prosedur standard operasi (SOP) Kementerian Kesihatan menetapkan para petugas menyelamatkan pesakit (tanpa mengira jenis penyakit) dengan memakai PPE ketika tempoh Perintah Kawalan Pergerakan Bersyarat (PKPB).
“Berdasarkan sumber sahih, individu itu mempunyai penyakit darah tinggi dan bukan disebabkan oleh jangkitan Covid-19,” katanya.
Terdahulu, tular gambar menunjukkan kakitangan kesihatan menolak seorang individu yang didakwa pesakit Covid-19.

PREC turut memaklumkan individu yang menyewa di KPSA itu dihantar ke  Hospital Shah Alam untuk mendapatkan rawatan lanjut.
“Individu tersebut kini berada dalam keadaan stabil dan sudah dibenarkan keluar,” katanya.
Mengulas lanjut, PREC menegaskan sentiasa memastikan KPSA dan semua aset syarikat selamat untuk dikunjungi orang ramai.
“Proses sanitasi bangunan dilakukan secara berkala dan SOP yang dikuatkuasakan kerajaan turut dipatuhi.
“Langkah itu bagi memastikan kesemua pusat beli-belah milik PREC adalah selamat sepenuhnya,” katanya.-K!ONLINE


Tiada insentif air kepada pengguna terjejas
Oleh KOSMO!

20 Oktober 2020, 8:06 pm
Oleh MOHAMAD NAUFAL MOHAMAD IDRIS
SHAH ALAM – Pengurusan Air Selangor Sdn. Bhd. (Air Selangor) tidak bercadang memberikan insentif air kepada pengguna yang terjejas susulan pencemaran Sungai Selangor, Ahad lalu.
Ketua Pegawai Eksekutif Air Selangor, Suhaimi Kamaralzaman berkata, pihaknya tidak akan mempertimbangkan cadangan itu kerana henti tugas empat Loji Rawatan Air (LRA) di Sungai Selangor bukan disebabkan kesalahan yang dibuat oleh Air Selangor.
“Gangguan bekalan air ini adalah disebabkan oleh tindakan jenayah oleh penjenayah alam sekitar dan jadi kita tak akan pertimbangkan,” katanya semasa sidang akhbar di sini hari ini.
Terdahulu beliau bersama Exco Perumahan dan Kesejahteraan Bandar serta Pembangunan Usahawan yang merupakan Ahli Dewan Undangan Negeri (ADUN) Batu Tiga, Rodziah Ismail menyampaikan sumbangan air kepada penduduk Rumah Pangsa Rimba Jaya, Seksyen 16, di sini, hari ini.
Dalam perkembangan lain, Suhaimi menegaskan sebanyak 715 kawasan telah pulih manakala 577 kawasan pula masih lagi dalam proses pemulihan bekalan sehingga pukul 4.30 petang tadi.

Justeru, beliau menjangkakan bekalan air akan pulih sepenuhnya dan disalurkan kepada 1.2 juta pemilik akaun Air Selangor di seluruh Lembah Klang, seawal pukul 8 pagi, Khamis ini.
“Setakat tahun ini, LRA Sungai Selangor Fasa 1,2,3 dan Rantau Panjang telah dihenti tugas sebanyak enam kali,” ujarnya.
Mengulas mengenai pencemaran tersebut, Suhaimi berkata, Air Selangor menyerahkan siasatan kes berkenaan kepada polis dan Jabatan Alam Sekitar (JAS). -K!ONLINE


Dakwaan makan sehari sekali tidak benar
Oleh KOSMO!

20 Oktober 2020, 8:29 pm
Oleh SITI A’ISYAH SUKAIMI
PUTRAJAYA – Kementerian Kesihatan menafikan dakwaan kononnya pesakit Covid-19 yang sedang dirawat di Hospital Tawau, Sabah hanya diberi makan sekali dalam sehari.
Ketua Pengarah Kesihatan, Tan Sri Dr. Noor Hisham Abdullah berkata, pihaknya telah menjalankan semakan dan siasatan serta mendapati, pesakit yang dirawat diberi makan mengikut jadual.
“Dakwaan tersebut tidak benar dan ia berita palsu. Semakan dijalankan mendapati pesakit diberikan sarapan pada pukul 7 pagi seterusnya pada pukul 12 tengah hari serta pukul 5.30 petang.
“Justeru, Kementerian Kesihatan menyeru orang ramai supaya elakkan menyebar berita palsu ini kerana menimbulkan kerisauan.
“Fasiliti hospital Kementerian Kesihatan menetapkan jadual makanan seharian jadi, dakwaan itu tidak betul, palsu dan harap tidak disebar,” katanya pada sidang akhbar di sini hari ini.

Beliau berkata demikian berhubung tular di dalam media sosial mengenai dakwaan pesakit Covid-19 di Hospital Tawau hanya diberi makan sekali dalam sehari.
Dakwaan itu mengatakan, jika pesakit diberikan sarapan, mereka tidak diberi makan tengah hari selain mendakwa ada yang diserang gastrik.
Sementara itu, Noor Hisham berkata, beliau mengakui dalam tempoh mencecah hampir 11 bulan ini, rakyat Malaysia berasa lesu memandangkan berdepan pandemik tersebut dalam jangka masa yang panjang.
“Kelesuan yang kita hadapi ini adalah dugaan dan cabaran untuk memerangi wabak ini dan jangan ambil mudah kerana virus ini tidak lesu malah, bermutasi aktif dengan kebolehjangkitan tinggi,” katanya.
Berikutan itu, beliau berkata, aktiviti kesihatan awam turut dipertingkatkan di Sabah dan Lembah Klang, malah Covid-19 turut berjaya dibendung di Sarawak.
“Apa yang pasti tindakan kita memutuskan rantaian dan menjalankan aktiviti survelan. Kita boleh bekerjasama dalam memutuskan rantaian,” katanya.
Mengulas lanjut, beliau berkata, Kementerian Kesihatan sedang memantau rapi pesakit yang telah pulih Covid-19 serta melihat susulan perkembangan kesihatan mereka.
“Kalau mereka ada jangkitan ringan atau tiada bergejala, kemungkinan kesan adalah kurang namun, jika di tahap empat atau lima, kesannya lebih.
“Jadi kita masih pantau mereka untuk melihat kesan jangka panjang dan sederhana termasuk keadaan paru-paru, sesak nafas dan sebagainya,” katanya. -K!ONLINE


Lelaki pakai jubah wanita mencuri tabung surau dicekup
Oleh KOSMO!

20 Oktober 2020, 10:03 pm
Oleh SHAARANI ISMAIL
BATU GAJAH – Seorang lelaki yang menyamar dengan memakai jubah wanita untuk mencuri wang dari tabung surau ditahan polis selepas kegiatannya dirakam televisyen litar tertutup (CCTV) surau berkenaan.
Ketua Polis Daerah Batu Gajah, Asisten Komisioner Ahmad Adnan Basri berkata, kejadian berlaku pada 12.57 tengah hari Jumaat lalu, di Surau Al-Solehiah Kampung Tersusun, Taman Tasek Permai dekat sini.
Katanya, suspek berusia 29 tahun ditahan polis Sabtu lalu kira-kira jam 8.30 malam di Jalan Restu, Kampung Serdang Permai dekat sini selepas ahli jawatankuasa surau memeriksa rakaman CCTV dan mengenalpasti kenderaan digunakan suspek.
Beliau berkata, ketika ditahan polis turut menemui wang tunai sebanyak RM100, sehelai jubah wanita bewarna hitam, sehelai tudung berwarna hitam, sehelai seluar panjang bewarna hitam, satu beg dan satu beg sandang yang dipercayai digunakan untuk melakukan kegiatan curi.
“Siasatan awal mendapati kejadian disedari seorang daripada jemaah surau yang curiga dengan kewujudan beberapa kepingan pita pelekat diletakkan di atas meja di dalam surau tersebut yang disyaki digunakan untuk mencuri duit dalam tabung surau.

“Ahli Jawatankuasa (AJK) surau bersama Pengerusi, Timbalan Pengerusi serta AJK surau yang lain kemudian telah memeriksa rakaman CCTV.
“Rakaman pada hari kejadian menunjukkan seorang individu dipercayai wanita berjubah warna hitam dan memakai pelitup muka sedang menjolok lubang tabung surau dengan menggunakan objek panjang untuk mencuri wang dalam tabung tersebut,” katanya.
Katanya, dalam rakaman terbabit turut kelihatan kepingan wang telah dicurinya dari dalam tabung surau berkenaan selain turut menunjukkan lelaki yang menyamar wanita itu memandu kereta jenis Viva berwarna putih.
Ahmad Adnan berkata, suspek juga dikesan mempunyai tiga rekod kesalahan lampau dan salah satunya adalah di bawah Seksyen 380 Kanun Keseksaan pada Ogos lalu kerana mencuri wang dalam tabung masjid di Jelapang Ipoh.
“Suspek direman empat hari bermula 18 Oktober hingga esok dan akan didakwa di Mahkamah Majistret Parit selepas mendapat arahan daripada Timbalan Pendakwa Raya beedasarkan pengakuan dan barang kes yang dirampas,” katanya. -K! ONLINE


Tag keluar masuk kompleks bebas cukai KLIA rupanya
Oleh MOHD YUNUS YAKKUB

20 Oktober 2020, 10:58 pm
KLANG – Penunggang motosikal yang tular gambarnya memakai gelang merah jambu sebenarnya adalah tag keluar masuk kompleks bebas cukai Lapangan Terbang Kuala Lumpur (KLIA) dekat sini.
Kejadian dikatakan berlaku pukul 10 pagi tadi selepas lelaki berusia 35 tahun itu pulang dari tempat kerjanya di Seksyen 15, Shah Alam.
Ketua Polis Daerah Klang Selatan, Asisten Komisioner Shamsul Amar Ramli berkata, pengesahan tersebut selepas siasatan lanjut dijalankan terhadap lelaki yang tular itu.
Menurut beliau, lelaki berkenaan merupakan pemandu lori dengan semasa kejadian menunggang motosikal milik adik perempuannya berusia 32 tahun beralamat di Pelabuhan Klang.
“Siasatan mendapati lelaki itu mengakui gambar tular itu semasa pulang dari tempat kerja yang terletak Seksyen 15, Shah Alam selepas selesai urusan penghantaran barang di kompleks bebas cukai KLIA.
“Gelang yang dipakai merupakan tag keluar masuk kompleks bebas cukai KLIA,” katanya dalam kenyataan di sini hari ini.

Terdahulu tular gambar di laman sosial seorang lelaki sedang menunggang sebuah motosikal dengan memakai gelang berwarna merah jambu di pergelangan tangan kiri lelaki tersebut.
Situasi seterusnya mencetuskan panik berikutan penggunaan gelang merah jambu dikaitkan individu yang dikehendaki menjalani perintah pengawasan dan pemerhatian di rumah (HSO). -K!ONLINE


Polis tahan suspek seludup dadah, ubat batuk dengan feri
Oleh KOSMO!

20 Oktober 2020, 7:08 pm
Oleh NUR AMALINA AZMAN
LANGKAWI – Polis berjaya menumpaskan kegiatan menyeludup dadah dan ubat batuk dengan menggunakan feri penumpang selepas menahan tiga lelaki di tiga lokasi berasingan di sini sejak kelmarin.
Ketua Polis Daerah Langkawi, Superintendan Mohd. Iqbal Ibrahim berkata, serbuan pertama melibatkan tangkapan seorang suspek berusia 34 tahun yang disyaki pengedar dadah dalam sebuah kereta jenis Volkswagen GTI di Kampung Sungai Kedak, Padang Matsirat di sini pada kelmarin.
“Pemeriksaan menemui sampul surat di dalam plastik hitam yang mengandungi syabu seberat 101.7 gram (g) dan dua peket lutsinar berisi heroin seberat 98.7 g dianggarkan bernilai RM19,300,” katanya pada sidang akhbar di Ibu Pejabat Polis Daerah (IPD) Langkawi di sini hari ini.
Kata beliau, polis turut menemui alat penimbang digital, gunting dan peket plastik lutsinar kosong dipercayai digunakan untuk membungkus dadah.
“Suspek yang mempunyai rekod berkaitan dadah selain positif methamphetamine mendakwa bekalan dadah diperoleh selepas dibawa masuk ke Langkawi menggunakan feri penumpang,” ujarnya.

Menurut Mohd. Iqbal, pihaknya kemudian menahan dua lagi suspek dalam dua tangkapan berasingan di Terminal Feri Langkawi pada semalam.
“Seorang suspek berusia 30 tahun ditahan bersama heroin dan syabu seberat 2.47 kilogram bernilai RM128,800 di laluan pejalan kaki terminal feri penumpang kira-kira pukul 1.15 tengah hari semalam,” katanya.
Ujar beliau, tangkapan ketiga pula membabitkan seorang lelaki berusia 48 tahun yang ditahan sebaik dia turun dari feri penumpang kira-kira pukul 6.50 petang semalam.
“Sebanyak 250 botol ubat batuk ditemui dan ia dipercayai digunakan untuk proses menghasilkan air ketum,” ujarnya.
Tambahnya, dua suspek terbabit bukan berasal dari Langkawi, sebaliknya berkunjung ke pulau itu untuk menghantar bekalan dadah dan ubat batuk.
“Kes disiasat mengikut Seksyen 39B Akta Dadah Berbahaya 1952 dan Seksyen 12(2) Akta Dadah Berbahaya 1952,” katanya.-K! ONLINE


Kakitangan TH di Jalan Tun Razak positif Covid-19
20 Oktober 2020, 7:16 pm
KUALA LUMPUR – Seorang kakitangan di Ibu Pejabat Lembaga Tabung Haji (TH) Jalan Tun Razak di sini disahkan positif Covid-19 hari ini.
TH dalam satu kenyataan berkata, Kementerian Kesihatan (KKM) mengesahkan perkara itu selepas kakitangan berkenaan menjalani ujian saringan Covid-19 semalam.
“Kakitangan berkenaan kini sedang menjalani rawatan di hospital.
“Selain itu, kakitangan yang dikenal pasti kontak rapat dengan pesakit tersebut diarahkan untuk menjalani ujian saringan serta menjalani kuarantin selama 14 hari,” katanya dalam satu kenyataan hari ini.
Menurutnya lagi, TH akan terus bekerjasama dengan pihak berkuasa khususnya KKM bagi mengekang penularan wabak ini.
“Kita juga akan melaksanakan sanitasi di kawasan kerja yang terlibat dan mengambil langkah-langkah pencegahan bagi meminimumkan potensi jangkitan kepada warga kerja dan juga para pendeposit yang berurusan di kaunter,” ujarnya. – K! ONLINE


SPRM selidik awal isu SADA beli kenderaan mewah
Oleh KOSMO!

20 Oktober 2020, 7:11 pm
Oleh MOHD. RAFIE AZIMI
ALOR SETAR – Suruhanjaya Pencegahan Rasuah Malaysia (SPRM) mengesahkan telah mengunjungi pejabat Syarikat Air Darul Aman Sdn. Bhd.(SADA) bagi meneliti dokumen berkaitan pembelian sebuah kenderaan pelbagai guna (MPV) mewah yang tular di media sosial baru-baru ini.
Pengarahnya, Datuk Shaharom Nizam Abd. Manap bagaimanapun menjelaskan, kehadiran pegawainya ke pejabat itu untuk menjalankan penyelidikan awal berkaitan perkara tersebut.
“Kalau ada yang mendakwa kami lakukan serbuan, itu tidak betul. Sebenarnya pegawai kami ke sana hanya untuk melakukan penyelidikan awal setelah isu tersebut tular di media sosial baru-baru ini.
“Segalanya masih di peringkat awal dan setakat ini tiada apa yang boleh saya maklumkan,” katanya ketika dihubungi di sini hari ini.
Baru-baru ini tular di media sosial pembelian kenderaan mewah jenis Toyota Vellfire oleh syarikat berkenaan ekoran beberapa pihak dilihat mengaitkannya dengan Menteri Besar Kedah, Muhammad Sanusi Md. Nor.

Bagaimanapun SADA dalam satu kenyataan pada 15 Oktober lalu mendakwa Muhammad Sanusi tiada kaitan dengan keputusan syarikat untuk membeli kenderaan tersebut selain pembeliannya dilakukan mengikut prosedur perolehan yang betul.
Mengulas lanjut Shaharom Nizam berkata, pihaknya turut mengambil beberapa dokumen berkaitan untuk diteliti.
“Kita hanya jumpa pihak pengurusan untuk bertanya beberapa perkara. Oleh itu, saya harap tiada mana-mana pihak membuat sebarang spekulasi.
“Kedatangan kami dibuat atas inisiatif sendiri berikutan isu tersebut tular di media sosial. Setakat ini tiada mana-mana pihak membuat laporan berhubung isu berkenaan,” katanya.-K! ONLINE


862 kes positif, tiga kematian akibat Covid-19
Oleh KOSMO!

20 Oktober 2020, 6:09 pm
Oleh SITI A’ISYAH SUKAIMI
PUTRAJAYA – Sebanyak 862 kes baharu Covid-19 dilaporkan hari ini termasuk daripada satu kluster baharu menjadikan jumlah kes positif sebanyak 22,225 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 860 kes adalah penularan tempatan manakala dua kes import dari Mesir dan Indonesia.
“Sabah masih mencatatkan kes tertinggi sebanyak 673 termasuk 231 kes dari Penjara Kepayan, Selangor (132), Kedah (17) dan Perak (sembilan).
“Kluster yang dikesan hari ini ialah Kluster Kertang di Kota Belud, Sabah,” katanya pada sidang akhbar di Kementerian Kesihatan di sini hari ini.
Noor Hisham berkata, tiga lagi kematian berkaitan Covid-19 dilaporkan menjadikan jumlah keseluruhan kes kematian sebanyak 193.

Pada masa sama, beliau berkata, sebanyak 634 kes pulih dilaporkan menjadikan jumlah keseluruhan kes pulih adalah 14,351 setakat hari ini. -K! ONLINE


Tiga lelaki diburu kes kematian tiga beranak
Oleh KOSMO!

20 Oktober 2020, 5:43 pm
Oleh NUR AMALINA AZMAN
LANGKAWI – Polis sedang mengesan tiga lelaki bagi membantu siasatan kematian tiga beranak dalam kebakaran sebuah rumah di Pangkalan Nelayan Sungai Tepa, Bukit Malut di sini pada April tahun lalu.
Tiga suspek terbabit ialah Zuhaimi Saad, 41, atau dikenali sebagai Bagok; Nordin Ahmad, 42, atau Din Napoh dan Ahmad Shahrul Nizam Long, 35, atau dikenali sebagai Mapley.
Kematian tiga beranak iaitu Mohd. Nahar Shuhaimi, 39, serta isteri, Noorsuhaila Hamat, 41, dan anak lelaki mereka Muhammad Nawfal, 6, pada mulanya diklasifikasikan sebagai mati mengejut, namun kini disiasat sebagai kes bunuh di bawah Seksyen 302 Kanun Kesekaan.
Ketua Polis Daerah Langkawi, Superintendan Mohd. Iqbal Ibrahim berkata, suspek pertama, Zuhaimi berasal dari Langkawi dengan alamat terakhir di No. 240, Kampung Kelibang, Mukim Kuah di sini.
Katanya, suspek kedua iaitu Nordin dengan alamat terakhir di No. 20, Kampung Baru Ulu Melaka, Mukim Ulu Melaka di sini manakala Ahmad Shahrul Nizam pula beralamat terakhir di Kampung Bukit Tangga, Mukim Padang Matsirat di sini.

“Orang ramai yang mempunyai maklumat mengenai tiga suspek ini agar menghubungi Ketua Bahagian Siasatan Jenayah, Asisten Superintendan Mohd. Nizam Hassan di talian 017-2745285 atau mana-mana balai polis berhampiran,” katanya pada sidang akhbar di Ibu Pejabat Polis Daerah Langkawi di sini hari ini.
Kosmo! pada April tahun lalu melaporkan tiga beranak ditemui mati dalam keadaan menyayat hati selepas rumah mereka yang terletak berhampiran Restoran Nelayan di Pangkalan Nelayan Sungai Tepa, Bukit Malut di sini terbakar.
Dalam kejadian kira-kira pukul 7 pagi itu, mayat seorang lelaki ditemui di ruang tamu rumah manakala isterinya ditemui di dalam bilik air dalam keadaan bersujud di sisi mayat anak lelakinya, Muhammad Nawfal.-K! ONLINE


27 permohonan rentas negeri ditolak
Oleh KOSMO!

20 Oktober 2020, 6:02 pm
Oleh NUR SHARIEZA ISMAIL
SEPANG – Sebanyak 27 permohonan rentas negeri ditolak daripada 1,001 permohonan yang diterima Ibu Pejabat Polis Daerah (IPD) Lapangan Terbang Antarabangsa Kuala Lumpur (KLIA) sejak perlaksanaan Perintah Kawalan Pergerakan Bersyarat (PKPB) yang dikuat kuasa bermula 14 Oktober lalu.
Ketua Polis Daerah KLIA, Asisten Komisioner Imran Abd. Rahman berkata, kebanyakan permohonan rentas negeri yang ditolak itu adalah disebabkan tidak mempunyai alasan yang kukuh dan tidak jelas.
“Selain itu, sebanyak 32 kompaun turut dikeluarkan atas pelbagai kesalahan seperti tidak memakai pelitup muka, abai penjarakan fizikal dan lain-lain disamping lapan saman dikeluarkan atas kesalahan sama,” katanya pada sidang akhbar di lokasi sekatan jalan raya Covid-19 IPD KLIA di Jalan Kuarters KLIA SIC di sini hari ini.
Imran berkata, polis turut menahan seorang lelaki di sekatan jalan raya Ops Covid-19, pada 15 Oktober lalu selepas mendapati keadaannya mencurigakan.
“Hasil pemeriksaan lanjut ke atas lelaki yang berusia 34 tahun itu, polis telah menjumpai peket kecil berwarna putih dipercayai dadah jenis syabu seberat 0.2 gram (g) bernilai RM200, yang diletakkan di dalam papan pemuka kereta.

“Lelaki itu kemudiannya ditahan polis untuk siasatan lanjut di bawah Seksyen 12(2) Akta Dadah Berbahaya 1952,” katanya.
Sementara itu, Imran berkata, beliau mendapati tahap pematuhan masyarakat adalah sangat memuaskan iaitu di tahap 98 peratus.
Katanya, selain pelaksanaan sekatan jalan raya, pihaknya turut menubuhkan dua pasukan pemantau yang memfokuskan beberapa kawasan seperti lapangan terbang, kargo dan sekatan jalan raya.
“Oleh demikian, saya ingin mengingatkan kepada semua pengguna jalan agar mematuhi SOP yang ditetapkan bagi mengelakkan daripada dikenakan kompaun.
“Dalam pada itu van atau bas pekerja juga dinasihatkan agar tidak membawa jumlah penumpang yang melebihi had ditetapkan,” katanya. – K! ONLINE


Bas kilang tanpa penumpang langgar tiang elektrik
Oleh MOHD SYALMIZI HAMID

20 Oktober 2020, 6:32 pm
SEBERANG PERAI – Sebuah tiang elektrik tersangkut pada hadapan sebuah bas kilang selepas dilanggar kenderaan itu yang terbabas di Jalan Tok Kangar, Bukit Mertajam di sini hari ini.
Bagaimanapun kejadian kira-kira pukul 7.50 pagi itu tidak membabitkan kecederaan kerana bas berkenaan tidak mempunyai penumpang.
Ketua Polis Daerah Seberang Perai Tengah, Asisten Komisioner Shafee Abd. Samad berkata, kejadian berlaku ketika bas itu dipandu seorang lelaki dari arah Jalan Perusahaan Perai menghala ke Jalan Tok Kangar.
“Apabila sampai di tempat kejadian, pemandu tiba-tiba hilang kawalan dan melanggar tiang elektrik yang berada di kiri bahu jalan.
“Ia menyebabkan tiang elektrik itu patah dan tersangkut pada bahagian hadapan bas,” katanya kepada pemberita hari ini.
Menurutnya, semasa kemalangan, tiada penumpang di dalam bas berkenaan dan pihaknya turut mengambil sampel darah pemandu bagi pemeriksaan lanjut. – K! ONLINE


Instafamous ditahan jual pewangi tiruan
20 Oktober 2020, 5:26 pm
Oleh SYED MOHD HAZIQUE SYED NOR
SERI KEMBANGAN – Seorang Instafamous ditahan kerana menjual minyak wangi tiruan pelbagai jenama antarabangsa dalam satu serbuan di Kondominium Zeva Residence Persiarana Pinggiran Putra, Taman Pinggiran Putra di sini hari ini.
Serbuan dilakukan sepasukan penguatkuasa Kementerian Perdagangan Dalam Negeri Dan Hal Ehwal Pengguna (KPDNHEP) cawangan Kajang pada pukul 3 petang hari ini, selepas menerima laporan daripada pemilik cap dagangan baru-baru ini.
Pengarah KPDNHEP Selangor, Muhamad Zikril Azan Abdullah berkata, nilai rampasan barangan berjumlah RM150,000.
“Turut ditemui dalam serbuan slip penghantaran barangan, kotak pembungkusan dan transaksi perbankan.
“Harga minimum bagi sebotol minyak wangi dijual ialah RM150 kepada pembeli dalam negara, Singapura serta Brunei,” katanya kepada pemberita di lokasi serbuan hari ini.

Jelasnya, wanita berusia 26 tahun terbabit merupakan seorang selebriti media sosial, dan modus operasi yang dilakukannya dengan megiklankan di Instagram dan Facebook peribadi miliknya serta memberitahu produk tersebut ialah tulen.
“Hasil daripada siasatan lanjutan mendapati, dia telah melakukan kegiatan tersebut hampir satu tahun dan dibantu oleh suaminya.
“Barangan sudah disitia dan kami akan melakukan siasatan dari mana suspek mendapatkan bekalan minyak wangi tersebut,” ujarnya.
Mengulas lanjut, Zikril berkata, wanita itu kemudiannya dilepaskan dengan jaminan dan akan dipanggil untuk memberi keterangan dalam masa terdekat.
“Kes disiasat mengikut Sekyen 102 (1)(b) Akta Cap Dagangan 2019 kerana menjual atau menawarkan atau mendedahkan bagi jualan apa-apa barang yang suatu cap dagangan didaftarkan dipakaikan dengan salah,” katanya. – K! ONLINE


Program RPEL tingkatkan modal insan TLDM
Oleh KOSMO!

20 Oktober 2020, 5:47 pm
Oleh ZAKI SALLEH
LUMUT – Seramai 148 anggota Tentera Laut Diraja Malaysia (TLDM) menerima Diploma Program Recognition Of Prior Experiential Learning (RPEL) Siri 1/2020 pada satu majlis yang diadakan di Auditorium M.Sidek Shabudin, Pangkalan TLDM Lumut di sini hari ini.
Program RPEL ini melibatkan anggota lain-lain pangkat yang menjalani Kursus Penyelia/Penyelia Kanan dan merupakan kerjasama antara TLDM dengan Perbadanan Hal Ehwal Bekas Angkatan Tentera (Perhebat).
Panglima Tentera Laut, Laksamana Tan Sri Mohd. Reza Mohd. Sany berkata, program yang julung-julung kali diadakan itu bagi mengiktiraf pengetahuan dan kemahiran anggota pada peringkat Diploma Kemahiran Malaysia oleh Jabatan Pembangunan Kemahiran (JPK) berdasarkan bidang kemahiran semasa berkhidmat.
Menurut beliau, TLDM telah meneliti semula proses pembangunan modal insan semasa agar ia lebih relevan, bertepatan dengan keperluan dan sesuai dengan perkembangan teknologi terkini.
“Menyedari hakikat ini, objektif utama program RPEL adalah unutk melahirkan modal insan yang terlatih untuk keperluan sektor industri di Malaysia. Pengiktirafan ini juga adalah setanding dengan laluan kerjaya berasaskan kelayakan akademik.

“Ini secara tidak langsung akan memberikan motivasi peningkatkan kerjaya semasa di dalam perkhidmatan dan kebolehpasaran apabila bersara dari perkhidmatan kelak,” ujarnya semasa berucap pada Majlis Konvokesyen Diploma Program Recognition Of Prior Experiential Learning (RPEL) Siri 1/2020 di sini hari ini.
Turut hadir Ketua Penolong Pengarah Unit Operasi JPK, Mohd. Faisal Ahmad dan Ketua Pengarah Perhebat, Zakariah Md. Sam.
Kesemua peserta layak dianugerahkan diploma berkenaan oleh JPK setelah berjaya melengkapkan syarat-syarat kursus dan lulus ujian amali.
Jelas Mohd. Reza lagi, program ini juga dilihat bertepatan dan menjadi salah satu inisiatif serta batu lonjatan dalam melahirkan modal insan terbaik dalam kalangan warga TLDM untuk memenuhi keperluan negara. -K! ONLINE


Permaisuri Johor ikhtiar bantu ibu bapa terjejas Covid-19
Oleh MOHD SHARKAWI LONDING

20 Oktober 2020, 6:56 pm
JOHOR BAHRU – Permaisuri Johor, Raja Zarith Sofiah Sultan Idris Shah bertitah akan mengusahakan ikhtiar dengan membuat sumbangan keperluan makanan, lampin dan susu secara peribadi kepada para ibu bapa yang terjejas akibat pandemik Covid-19.
Titah baginda manakala keperluan perubatan seperti katil berpagar akan disalurkan melalui Yayasan Raja Zarith Sofiah Negeri Johor (YRZSNJ).
Baginda memahami kesusahan yang dialami sesetengah ibu bapa yang terjejas pendapatan mereka akibat pandemik Covid-19 dan bantuan itu sedikit sebanyak akan meringankan beban mereka.
Raja Zarith bertitah, perancangan juga sedang dibuat untuk mengadakan sebuah rangkaian sokongan untuk para ibu bapa dan penjaga kepada pesakit kronik di wad pediatrik.
“Kita membincangkan mekanisme yang sesuai bagi membantu mereka daripada segi sokongan moral dan kemudahan untuk berehat di hospital semasa menjaga anak-anak mereka.
“Saya memahami kepadatan dan kekangan ruang yang dihadapi oleh pihak hospital, justeru perkara ini akan terus diperhalusi untuk kebaikan pesakit serta penjaga,” titah baginda dalam Facebook The Royal Johor di sini hari ini.

Terdahulu, Raja Zarith Sofiah berkenan menerima mengadap Pengarah Kesihatan Johor, Dr. Aman Rabu di Istana Bukit Serene semalam.
Perjumpaan berlangsung lebih satu jam itu membincangkan beberapa idea bagi membantu pesakit-pesakit di Hospital Sultan Ismail (HSI) dengan salah satu perkara utama diutarakan adalah keperluan barangan asas untuk pesakit di wad paliatif pediatrik seperti katil berpagar, tiub saluran makanan, lampin serta susu.
Hadir sama pada pertemuan itu Pengarah HSI, Dr. Azizah Riduan dan Pegawai Perubatan Pakar Pedriatik Nefrologi, Dr. Susan Pee.-K! ONLINE


PBS sahkan tidak bertanding PRK Batu Sapi
Oleh KOSMO!

20 Oktober 2020, 6:36 pm
Oleh IVAN AMIRUL
KOTA KINABALU – Presiden Parti Bersatu Sabah (PBS), Datuk Seri Dr Maximus Ongkili
mengesahkan parti itu tidak akan bertanding pada pada Pilihan Raya Kecil (PRK) Parlimen Batu Sapi.
Beliau yang juga Menteri di Jabatan Perdana Menteri (Hal Ehwal Sabah dan Sarawak) berkata, walaupun parlimen berkenaan adalah kerusi tradisi parti namun keputusan itu dibuat selepas mengambil kira situasi wabak Covid-19 yang semakin membimbangkan di Sabah.
“Keputusan terbabit sudah dibuat Biro Politik parti dalam mesyuarat baru-baru ini. PBS mengambil berat pelbagai aspek terutamanya keselamatan dan kesihatan rakyat.
“Ia perkara yang perlu diberi keutamaan dalam situasi yang mencabar ketika ini berikutan Sabah terus mencatatkan jumlah kes positif Covid-19 yang tertinggi di negara ini,” katanya di sini tadi.
Sementara itu, Maximus turut memaklumkan beliau sudah memaklumkan perkara berkenaan kepada Perdana Menteri yang juga Pengerusi Perikatan Nasional (PN), Tan Sri Muhyiddin Yassin.

Bagaimanapun, beliau menyatakan parti itu akan menyokong mana-mana rakan kongsi dalam Gabungan Rakyat Sabah (GRS) yang mahu bertanding pada PRK Batu Sapi.
“Walaupun belum diputuskan sama ada rakan lain dalam GRS bertanding atau sebaliknya, PBS komited dan akan memberi sokongan kepada bakal calon dan akan bekerja keras untuk memastikan kemenangan pihak GRS,” katanya. -K! ONLINE


SK Seri Sentosa ditutup seminggu ekoran Covid-19
Oleh KOSMO!

20 Oktober 2020, 5:45 pm
Oleh SAFINA RAMLI
GEORGE TOWN – Sekolah Kebangsaan (SK) Seri Sentosa di Nibong Tebal dekat sini diarahkan tutup selama seminggu bermula hari ini setelah kes positif Covid-19 dilaporkan di sekolah itu.
Pengarah Jabatan Pelajaran negeri, Abdul Rashid Abdul Samad berkata, arahan ini susulan laporan kes positif Covid-19 membabitkan seorang murid.
Bagaimanapun, Abdul Rashid enggan mengulas lanjut mengenai punca jangkitan tersebut.
“Terdapat satu kes Covid-19 yang disahkan di sekolah itu, jadi pihak kami mengarahkannya untuk ditutup selama seminggu bermula 20 Oktober sehingga 26 Oktober.
“Pentadbiran sekolah akan memastikan guru bekerja dari rumah dengan sewajarnya,” katanya ketika dihubungi Kosmo! di sini hari ini.

Terdahulu, pada 1 Oktober lalu, SK Permatang Janggus di Penaga, Kepala Batas dekat sini ditutup selama lapan hari selepas seorang guru disahkan positif Covid-19. – K! ONLINE


Video lucah mirip ‘Jekfer’ tersebar di media sosial
Oleh MOHD. HAIKAL ISA

20 Oktober 2020, 5:51 pm
KUALA LUMPUR – Pelakon Hun Haqeem atau lebih dikenali sebagai Jekfer menjadi mangsa terbaharu penyebaran video lucah mirip dirinya di sosial media.
Menerusi satu video berdurasi 42 saat yang sedang tular sekarang di Twitter, seorang lelaki mirip pemilik nama sebenar, Haqeem Hermy itu dalam keadaan tidak berbaju selain pada hujung video menggosok alat kemaluannya.
Pada saat ke-10 video berkenaan, lelaki itu sempat meninggalkan ciuman ‘nakal’ ke arah lensa kamera.
Sehingga kini, rata-rata netizen sedang hangat memperkatakan tentang video tersebut.
“Nampaknya ramai patah hati lepas tengok video Jekfer,” ciap seorang pengguna Twitter.
Bagaimanapun, tidak dapat dipastikan kesahihan sama ada lelaki dalam video berkenaan Haqeem atau pelanduk dua serupa.

Setakat ini, usaha Kosmo! Online untuk menghubungi Hun melalui panggilan telefon dan pesanan WhatsApp masih belum berjawab.
Populariti Hun sebelum ini naik mendadak selepas melakonkan watak Jekfer dalam drama Kampung People yang baru sahaja melabuhkan musim keduanya minggu lalu.
Baru-baru ini juga, Hun membintangi muzik video single terbaharu penyanyi nombor satu tanah air, Datuk Seri Siti Nurhaliza berjudul Siapa Tak Mahu di samping aktres popular, Mira Filzah. – K! ONLINE


Ular tedung selar melingkar bawah rak televisyen
Oleh KOSMO!

20 Oktober 2020, 4:08 pm
Oleh DIYANATUL ATIQAH ZAKARYA
ALOR GAJAH – Tujuh sekeluarga berdepan detik cemas selepas seekor ular tedung selar tiba-tiba muncul dari sebuah rak televisyen rumah mereka di Jalan Keretapi Lama Pengkalan di sini, semalam.
Dalam kejadian kira-kira pukul 5.40 petang itu, ular tedung selar sepanjang empat meter itu bagaimanapun berjaya ditangkap dengan bantuan Angkatan Pertahanan Awam (APM) daerah ini.
Pegawai Operasi APM Daerah Alor Gajah, Leftenan (PA) Abdul Hadi Baharom berkata, panggilan kes menangkap ular (KMU) diterima pada pukul 5. 54 petang dan sepasukan empat anggota dikejarkan ke lokasi.
“Setiba di tempat kejadian kita dapati terdapat seekor ular jenis tedung selar seberat lima kilogram sedang melingkar di sebuah rak televisyen rumah berkenaan.
“Kerja-kerja menangkap ular dibuat dan haiwan berbisa itu dilepaskan di habitat asal di hutan Machap yang jauh dari kawasan perumahan,” katanya ketika dihubungi di sini, hari ini.

Mengulas lanjut, Abdul Hadi berkata, ular tersebut dipercayai datang dari kawasan sungai yang berada berhampiran rumah didiami tujuh sekeluarga itu.
“Sepanjang bulan ini kita telah melakukan sebanyak 45 operasi KMU dan rata-rata haiwan berbisa ini sesat selepas keluar dari habitat asalnya.
“Bagi kes ini, kita percaya ular tedung selar itu sesat dari kawasan sungai berhampiran rumah terbabit,” katanya. -K!ONLINE


25 tan daging babi sejuk beku dirampas
Oleh MOHD SYALMIZI HAMID

20 Oktober 2020, 4:30 pm
SEBERANG PERAI – Jabatan Perkhidmatan Kuarantin dan Pemeriksaan Malaysia (Maqis) negeri merampas lebih 25 tan daging babi sejuk beku yang cuba dibawa masuk ke negara ini selepas melakukan pemeriksaan di Terminal Kontena Butterworth Utara (NBCT) di sini semalam.
Pengarah Maqis negeri, Zarina Ramli berkata, rampasan itu dibuat hasil pemeriksaan pihaknya ke atas sebuah kontena kira-kira pukul 11.30 pagi selepas mendapati produk itu dibawa masuk tanpa dokumen pengimportan yang sah.
“Kita menyita sebanyak 1,041 kotak daging babi sejuk beku yang seberat 25,886.50 kilogram (kg) dengan anggaran nilai RM413,376.04.
“Hasil siasatan mendapati, produk itu adalah dari Jerman,” katanya kepada pemberita hari ini.
Zarina berkata, larangan pengimportan daging berkenaan di setiap pintu masuk negara adalah bagi menghalang risiko kemasukan virus African Swine Fever (ASF) ke negara ini.
“Situasi itu akan memberikan impak kepada industri penternakan babi dalam negara.

“Antara produk-produk yang berisiko dalam penularan virus ASF adalah seperti babi hidup, daging babi sejuk beku serta daging babi proses seperti babi salai, sosej babi dan sebagainya,” katanya lagi.
Beliau berkata, kes disiasat mengikut Seksyen 11(1), Akta Perkhidmatan Kuarantin dan Pemeriksaan Malaysia 2011 (Akta 728). – K! ONLINE


Tiada larangan rentas negeri di Melaka
Oleh KOSMO!

20 Oktober 2020, 4:58 pm
Oleh DIYANATUL ATIQAH ZAKARYA
MELAKA – Kerajaan negeri ini menafikan telah mengeluarkan arahan larangan rentas negeri seperti yang tular di media sosial sejak tengah hari tadi dan menegaskan ia adalah berita palsu oleh pihak tidak bertanggungjawab.
Dalam kenyataan dikeluarkan Pejabat Ketua Menteri berkata, kerajaan negeri tidak pernah mengeluarkan apa-apa arahan seperti yang dilaporkan di dalam berita palsu tersebut.
“Ingin ditegaskan bahawa Ketua Menteri Melaka, Datuk Seri Sulaiman Md. Ali tidak pernah mengeluarkan sebarang kenyataan seperti yang ditularkan mendakwa seluruh negeri ini dikenakan kawalan rentas negeri bermula tengah malam ini.
“Orang ramai diingatkan supaya tidak menyiarkan sebarang berita palsu yang boleh menimbulkan keresahan, kebimbangan dan kekeliruan dalam kalangan masyarakat,” kata kenyataan itu.
Katanya, dalam keadaan semasa pandemik Covid-19 yang semakin membimbangkan di seluruh negara termasuk Melaka, orang ramai tidak seharusnya mempercayai sebarang khabar angin atau berita palsu disiarkan oleh sumber-sumber yang tidak sah.

“Untuk mendapatkan maklumat tepat berkaitan perkembangan dan situasi semasa pandemik Covid-19 khususnya Melaka, orang ramai diminta merujuk kepada pihak berkuasa yang berkaitan termasuk Jabatan Kesihatan Negeri Melaka atau Majlis Keselamatan Negara (MKN) Negeri Melaka, ” jelasnya.
Terdahulu, berita mengenai larangan rentas negeri membabitkan Melaka yang tular di laman sosial itu dilaporkan dengan menggunakan nama sebuah akhbar arus perdana termasuk nama wartawan dan jurugambar akhbar terbabit.
Wartawan berkenaan ketika dihubungi turut menafikan menulis berita berkenaan, malah terkejut kerana namanya digunakan untuk menyebarkan berita palsu tersebut.- K!ONLINE


Tidak pakai pelitup muka, lelaki Myanmar dijel 14 hari
Oleh NUZULSHAM SHAMSUDDIN

20 Oktober 2020, 4:45 pm
KUALA LUMPUR – Padah tidak mematuhi prosedur operasi standard (SOP) dalam Perintah Kawalan Pergerakan Pemulihan (PKPP) dengan tidak memakai pelitup muka, seorang lelaki warga Myanmar dihukum penjara 14 hari oleh Mahkamah Majistret di sini hari ini.
Majistret S. Mageswari menjatuhkan hukuman itu terhadap Ki Raung Do Raung, 21, selepas lelaki itu mengaku bersalah atas pertuduhan yang disabitkan ke atasnya.
Mahkamah turut memerintahkan hukuman berjalan bermula dari tarikh Ki Raung ditangkap iaitu pada 6 Oktober lalu.
Mengikut pertuduhan, Ki Raung yang tidak bekerja itu didakwa gagal mematuhi Peraturan-Peraturan Dalam Kawasan Tempatan Jangkitan di bawah Peraturan-Peraturan Pencegahan dan Pengawalan Penyakit Berjangkit (Langkah-Langkah Dalam Kawasan Tempat jangkitan) 2020 dengan tidak memakai topeng pelitup muka.
Kesalahan itu didakwa dilakukan di sebuah stesen minyak di Jalan Gombak, Setapak, di sini, pukul 12.30 tengah hari pada 6 Oktober lalu.
Berikutan itu pertuduhan dikemukakan mengikut Peraturan 11 Peraturan-Peraturan Pencegahan dan Pengawalan Penyakit Berjangkit (Langkah-Langkah Dalam Kawasan Tempatan Jangkitan) 2020.

Hukuman bagi peraturan itu denda maksimum RM1,000 atau penjara sehingga enam bulan atau kedua-duanya jika sabit kesalahan.
Terdahulu, Timbalan Pendakwa Raya Hanis Anisha Jamilludin memohon mahkamah mengenakan hukuman berbentuk pengajaran agar orang lain tidak melakukan kesalahan sama.
Bagaimanapun Ki Raung  yang tidak diwakili peguam merayu dikenakan hukuman ringan dengan alasan tidak mampu membayar denda kerana tidak mempunyai wang.-K!ONLINE


Dituduh cukur bulu kening? Ini jawapan Neelofa
Oleh MOHD. HAIKAL ISA

20 Oktober 2020, 4:45 pm
KUALA LUMPUR – Hampir seminggu selepas mengambil keputusan berpurdah, Neelofa tetap tidak boleh lari daripada kritikan orang ramai terutama dari segi penampilan.
Tidak cukup dakwaan kononnya menukar imej sebagai persediaan sebelum perkahwinan, ada juga yang tidak berpuas hati dengan penampilan Neelofa mengenakan busana singkat menampakkan bentuk kaki walaupun menutup aurat dengan stoking.
Tidak terhenti sekadar di situ, ada juga netizen mempersoalkan sama ada dia mencukur bulu keningnya.
“Banyak komen cakap saya lukis dan cukur bulu kening. Saya sudah lama tidak cukur kening. Saya biarkan sahaja macam ini.
“Untuk mereka yang curious (ingin tahu) sama ada saya cukup kening atau tidak, jawapannya kening memang tidak dicukur atau dicabut,” kata pengacara program bual bicara, Next To Neelofa itu melalui satu entri video di Insta Storynya.
Terdahulu, Neelofa atau nama sebenarnya, Noor Neelofa Mohd. Noor, 31, menggemparkan industri seni tanah air apabila memutuskan untuk berpurdah sejak minggu lalu. – K! ONLINE


Penghuni, kakitangan rumah warga emas jalani saringan Covid-19
Oleh KOSMO!

20 Oktober 2020, 5:21 pm
Oleh SITI NUR MAS ERAH AMRAN
SEBERANG PERAI – Seramai 79 penghuni dan 33 kakitangan pusat jagaan warga emas, Darul Hanan di Kepala Batas di sini menjalani ujian saringan Covid-19 ekoran lapan penghuninya disahkan positif baru-baru ini.
Yang Dipertua Majlis Agama Islam Pulau Pinang, Datuk Ahmad Zakiyuddin Abd. Rahman ketika dihubungi berkata, pihak Kementerian Kesihatan telah menjalankan ujian saringan ke atas kesemua mereka dan ketika ini sedang menjalani ujian saringan kedua.
“Kita turut mengambil langkah berjaga-jaga serta mengetatkan laluan utama di pusat jagaan warga emas terbabit.
“Setakat ini, semua peralatan dan kelengkapan asas masih mencukupi, tetapi semua penghuni dan kakitangan tidak dibenarkan keluar masuk sehingga keadaan kembali reda,” katanya di sini hari ini.
Mengulas lanjut, beliau berkata, kelapan-lapan warga emas yang dijangkiti kini sedang dirawat di Hospital Pulau Pinang.

“Berdasarkan maklumat awal, kejadian bermula apabila seorang wanita warga emas berusia 69 tahun yang mendaftar masuk pada 12 Oktober lalu disahkan positif Covid-19.
“Tujuh individu yang dijangkiti adalah kontak rapatnya di pusat jagaan terbabit,” katanya.
Sementara itu, Pengerusi Jawatankuasa Agroteknologi dan Keselamatan Makanan negeri, Dr. Norlela Ariffin ketika dihubungi mengesahkan kesemua lapan kes terbabit adalah dari kluster Alma namun enggan mengulas lanjut. – K! ONLINE


Ibu dipaksa bersalin normal sehingga kepala anak putus dua
Oleh KOSMO!

20 Oktober 2020, 4:55 pm
BELEM, BRAZIL – Kepala seorang bayi baru lahir terputus daripada badannya dalam prosedur kelahiran gagal yang berlaku di Hospital Santa Casa de Misericordia, Belem, baru-baru ini.
Insiden itu dipercayai berlaku apabila beberapa doktor memaksa ibu muda berusia 26 tahun meneran keluar bayi dalam kandungan walaupun wanita itu sudah dijadualkan bersalin secara pembedahan, lapor media tempatan.
Menurut suami mangsa, isterinya yang hamil lapan bulan tiba di pusat perubatan itu pada pukul 6 pagi (waktu tempatan) dari sebuah hospital lain di bandar Qurem untuk menjalani pembedahan Caeserean secara elektif.
Wanita malang itu dilaporkan menunggu selama tiga jam sebelum dibawa ke dewan bersalin untuk melahirkan bayinya secara semulajadi.
“Pihak hospital Qurem memberi kami surat yang menyatakan anak kami hanya boleh dilahirkan secara pembedahan kerana masalah kesihatan bayi dalam kandungan.
“Apabila kami tiba di hospital ini, mereka menyuruh isteri saya bersalin secar normal. Mereka menarik kepala anak saya terlalu kuat sehingga kepalanya terputus dari badan,” kata lelaki itu kepada media.

Doktor kemudiannya membius mangsa dan menjalankan pembedahan bagi mengeluarkan sisa badan anaknya yang tertinggal dalam rahim.
Mangsa sudah dimaklumkan tentang kematian anaknya namun tidak diberitahu bagaimanakah bayi itu meninggal dunia.
Salah seorang anggota perubatan mendakwa bayi dalam kandungan wanita itu sudah meninggal dunia sebelum dia diarahkan bersalin secara normal.
Satu laporan polis tentang insiden ini sudah dibuat dan siasatan sedang dijalankan oleh pihak berkuasa. – Agensi


1,300 kilogram ikan disita, bot nelayan langgar syarat
Oleh KOSMO!

20 Oktober 2020, 4:23 pm
Oleh NOOR HASLIZA NUSI
GEORGE TOWN – Maritim Malaysia (APMM) menahan tiga nelayan tempatan selepas disyaki menjalankan aktiviti menangkap ikan di kawasan yang tidak dibenarkan di kedudukan 1.6 batu nautika Barat Daya Tanjung Chut di sini pagi tadi.
Nelayan terdiri seorang tekong bot bersama dua awak-awak yang masing-masing berusia 48, 52 dan 56 tahun itu ditahan dalam Op Pertiwi/Op Benteng di sekitar perairan Pulau Pinang kira-kira pukul 8.50 pagi.
Pengarah Maritim Negeri, Kepten Maritim Hamizan Harun berkata, semasa operasi dijalankan kesemua nelayan terbabit berada di atas bot berkenaan.
“Hasil pemeriksaan lanjut, mereka disyaki telah melakukan kesalahan di bawah Seksyen 8(b) Akta Perikanan 1985 kerana melanggar syarat lesen iaitu melakukan aktiviti menangkap ikan di kawasan yang tidak dibenarkan.
“Dalam operasi tersebut, kita menyita 1,300 kilogram ikan campur-campur, enam tong ikan, bot yang dinaiki dan satu pukat tunda,” katanya di sini sebentar tadi.

Menurut beliau, tekong dan dua awak-awak kemudiannya dibawa ke Jeti Pasukan Polis Marin di Batu Uban untuk diserahkan kepada pengawai penyiasat bagi tindakan lanjut.
Tegas beliau, pihaknya tidak akan berkompromi dengan mana-mana pihak yang didapati melanggar undang-undang perairan negara.
Justeru beliau memberitahu, orang ramai diminta untuk memberi kerjasama sekiranya terdapat sebarang aduan atau kecemasan di laut melalui talian 24 Jam iaitu MERS 999 atau hubungi Pusat Operasi Maritim Pulau Pinang: 04-2626146 atau 04-264 3650. – K! ONLINE


178 kompaun kepada individu degil
Oleh KOSMO!

20 Oktober 2020, 4:27 pm
Oleh NOR AZIHAN MD. GHAZALI
KLANG – Sebanyak 178 kompaun telah dikeluarkan terhadap individu yang gagal mematuhi prosedur standard operasi (SOP) Perintah Kawalan Pergerakan Bersyarat (PKPB) di daerah ini bermula 9 Oktober hingga semalam.
Ketua Polis Daerah Klang Selatan, Asisten Komisioner Shamsul Amar Ramli berkata, kompaun itu dikeluarkan ketika pihak polis melakukan penguatkuasaan di kawasan tumpuan awam, kedai makan dan kedai runcit sepanjang PKPB Mukim Klang.
Menurutnya, kesalahan paling tinggi yang telah dikenalpasti kerana kegagalan memakai pelitup muka di kawasan tumpuan orang ramai.
“Kita dapati pemilik premis juga masih gagal menyediakan buku catitan nama dan aplikasi MySejahtera untuk rekod kemasukan pelanggan ke premis.
“Selain itu, pemilik premis makanan khususnya dikesan masih gagal melaksanakan penjarakan sosial kepada orang awam,” katanya kepada pemberita ketika meninjau pematuhan SOP di sekitar Telok Pulai di sini hari ini.

Beliau mengakui terdapat pelbagai alasan diberikan namun pihaknya tidak boleh berkompromi kerana jelas melanggar SOP digariskan kerajaan.
Jelas Shamsul Amar, kesemua kesalahan disiasat mengikut Peraturan 3, Peraturan-Peraturan Pengawalan Penyakit Berjangkit (PPPPB) (No 8) 2020. -K!ONLINE


Telaga Rakyat ‘laris’ dikunjungi orang ramai
Oleh KOSMO!

20 Oktober 2020, 4:54 pm
Oleh ABDUL RAZAK IDRIS
SHAH ALAM – Telaga Rakyat Anak Jati Jalan Kebun di sini yang dibina lebih sebulan lalu ‘laris’ dengan penduduk setempat mengambil air bagi kegunaan isi rumah.
Telaga itu dibina selepas gangguan bekalan air susulan pencemaran Sungai Gong, awal September lalu.
Menurut pemilik tanah di lokasi telaga rakyat tersebut, Faizal Shahroni,40, sejak gangguan bekalan air tidak berjadual berlaku semalam dianggarkan lebih 100 individu datang mengambil air termasuk daripada penduduk dari Kota Kemuning.
Katanya, pemberian air itu dilakukan secara percuma dan orang ramai boleh mengambilnya pada bila-bila masa.
“Fungsi telaga ini dibuat adalah bagi membantu penduduk setempat dan berhampiran mengambil air sekiranya memerlukan. Saya berasa terharu kerana dapat membantu orang ramai yang terjejas bekalan air.

“Ada yang sanggup datang sejauh 10 kilometer ke sini semata-mata bagi mendapatkan bekalan air,” katanya ketika ditemui di telaga tersebut di sini hari ini.
Sementara itu seorang peniaga dari Berjaya Park, Fauzi Jumri,40, bersyukur menerusi telaga tersebut dapat memberikan bekalan air bagi dirinya untuk menguruskan perniagaan seharian.
“Alhamdullillah air telaga di sini bersih dan selamat digunakan kerana telah beberapa kali mengambil air di sini.
“Kerajaan negeri jangan lepas tangan dan sekiranya berlakunya masalah seperti ini perbanyakan lori tangki air untuk memudahkan rakyat mendapatkan air,” katanya. -K!ONLINE